title: Syrakusan amfiteatteri

text: Syrakusan amfiteatteri oli antiikin aikainen roomalainen amfiteatteri Syrakusassa Sisiliassa nykyisessä Italiassa. Se on yksi kaupungin parhaiten säilyneitä muinaisjäänteitä, ja sen rauniot sijaitsevat Neapoliin arkeologisella alueella nykyisen kaupungin länsiosassa.


title: Syrakusan amfiteatteri

text: Syrakusan amfiteatteri oli rakennettu myöhemmällä roomalaisella kaudella, oletettavasti 200-luvulla jaa. Eri arviot ovat vaihdelleet ensimmäisen vuosisadan jaa. ja 300-luvun jaa. välillä. Antiikin lähteiden mukaan kaupungissa järjestettiin gladiaattorinäytäntöjä jo ensimmäisellä vuosisadalla jaa. On mahdollista, että ne järjestettiin kaupungin kreikkalaisella teatterilla, joka oli roomalaisella kaudella muokattu roomalaisille huvituksille ("ludi circenses") sopivaksi. Amfiteatteri saatettiin rakentaa teatterin käytyä liian pieneksi kyseiseen tarkoitukseen. Toinen mahdollisuus on, että amfiteatterissa olisi useampia rakennusvaiheita, ja se olisi rakennettu alun perin ensimmäisellä vuosisadalla ja nykyisessä muodossaan 200-luvulla.


title: Syrakusan amfiteatteri

text: 1500-luvulla amfiteatterin samoin kuin useiden muiden alueen rakennusten kiviä käytettiin Ortigian saaren linnoittamiseen. Paikan arkeologiset kaivaukset aloitti Domenico Lo Faso Pietrasanta vuonna 1839. Amfiteatteria on tutkittu enemmän suhteellisen vähän ja myöhään, ja se oli vielä vuonna 2012 paljolti kasvillisuuden kätköissä. Se onkin usein jäänyt tunnetumman kreikkalaisen teatterin varjoon. Nykyisin amfiteatteri on turistien nähtävissä, mutta ainoastaan rajoitetuilta osin turvallisuussyistä.


title: Syrakusan amfiteatteri

text: Amfiteatteri sijaitsi Neapoliin eli Syrakusan ”Uuden kaupungin” alueella n itäpuolella, kaakkoon kreikkalaisesta teatterista. Rakennus oli ellipsin muotoinen. Sen pituus jotakuinkin pohjois-eteläsuunnassa oli 140 metriä ja leveys itä-länsisuunnassa 119 metriä. Keskellä olleen areenan pituus oli noin 69,3 metriä ja leveys noin 39,2 metriä. Amfiteatteri on yksi suurimmista tunnetuista roomalaisista amfiteattereista, ja esimerkiksi Veronan amfiteatteri on vain hieman suurempi. Amfiteatterin katsomon itäpuoli oli kaiverrettu kallioon ja länsipuoli rakennettu läheisistä latomioista eli louhoksista otetusta kalkkikivestä. Katsomo oli jaettu kolmeen osaan, joista ensimmäinen oli tarkoitettu Rooman kansalaisuuden omaaville, toinen varakkaille suvuille ja kolmas rahvaalle. Istuimiin oli kirjoitettu piirtokirjoituksina, kenelle ne oli tarkoitettu.


title: Syrakusan amfiteatteri

text: Sisäänkäynnit alas areenalle olivat pohjoisesta ja etelästä. Areenan keskellä oli suuri kaivanto, joka oli alun perin peitetty ja johon johti sivuilta kaksi käytävää. Se oli tarkoitettu joitakin esityksessä käytettyjä koneistoja varten. Ulkosivua kiersi tukimuuri, johon yhdistyivät katsojien sisäänkäynnit sekä joukko erilaisia huoneita ja vesisäiliöitä.


title: Syrakusan arkaainen teatteri

text:
Syrakusan arkaainen teatteri (tutkimuksessa usein ”Lineaarinen/Suora teatteri”) oli pieni antiikin aikainen teatteri Syrakusassa Sisiliassa nykyisessä Italiassa. Se oli rakennettu arkaaisella kaudella, todennäköisesti 500-luvulla eaa. tai 400-luvun eaa. alussa. Teatterin rauniot sijaitsevat Neapoliin arkeologisella alueella nykyisen kaupungin länsiosassa.
Teatteri sijaitsi noin 100 metriä länteen myöhemmästä, klassisella kaudella 400-luvulla eaa. rakennetusta Syrakusan teatterista. Arkaainen teatteri oli muodoltaan suorakulmio, ja sen katsomossa oli suorat kallioon kaiverretut penkkirivit. Katsomon leveys oli noin 27,5 metriä, ja siihen mahtui arviolta noin katsojaa. Myöhemmissä kreikkalaisissa teattereissa oli tyypillisesti aina puolikaarenmuotoinen katsomo. Teatterin rakenne voi olla merkki sen arkaaisuudesta, mutta toisaalta on myös epäilty sitä, oliko rakennus lainkaan tarkoitettu teatteriksi; sitä on ehdotettu myös buleuterioniksi eli kaupungin neuvoston kokoontumispaikaksi.


title: Syrakusan teatteri

text: Syrakusan teatteri on antiikin aikainen kreikkalainen teatteri Syrakusassa Sisiliassa nykyisessä Italiassa. Se oli koko Sisilian suurin teatteri ja myös yksi koko kreikkalaisen maailman suurimmista. Sen rauniot sijaitsevat Neapoliin arkeologisella alueella nykyisen kaupungin länsiosassa.


title: Syrakusan teatteri

text: Syrakusan teatteri rakennettiin alun perin oletettavasti klassisella kaudella 400-luvun eaa. alkupuolella, mahdollisesti jo tyranni Hieron I:n aikana. Sen arkkitehdiksi mainitaan Damokopos. Se oli pitkälti puurakenteinen, ja uusittiin kivestä rakennetuksi 300-luvulla eaa. Nykymuodossaan teatterirakennus on peräisin tyranni Hieron II:n ajalta, hellenistiseltä kaudelta noin vuosilta 238–215 eaa. Syrakusassa oli myös varhaisempi teatteri, niin kutsuttu Syrakusan arkaainen teatteri, joka sijaitsi hieman idempänä.


title: Syrakusan teatteri

text: Aiskhylos tuotti teatterilla Hieron I:n pyynnöstä uudelleenesityksen Ateenassa voittaneesta tragediastaan "Persialaiset" ("Persai"). Myöhemmin teatterilla ensiesitettiin Aiskhyloksen "Aitnan naiset" ("Aitnaiai") sekä Epikharmoksen komediat. Rakennusta käytettiin paitsi teatterinäytäntöihin myös ekklesiasterionina eli kansankokouksiin ainakin 300-luvulla eaa. Rooman keisarikaudella koko teatteri muutettiin roomalaisille näytännöille ("ludi circenses") sopivaksi, ja sitä käytettiin tässä tarkoituksessa ainakin Syrakusan amfiteatterin valmistumiseen saakka.


title: Syrakusan teatteri

text: 1500-luvulla teatterin kiviä käytettiin kaupungin linnoittamiseen. Nykyisin teatteri on Neapoliin alueen ellei koko Syrakusan tunnetuin muinaisjäänne. Sen katsomo on kunnostettu, ja sitä käytetään jälleen teatteriesityksiin, mukaan lukien antiikin ajan näytelmien nykysovitukset. Näytäntöjä järjestää INDA eli Italian kansallinen klassisen draaman instituutti aina vuosittain touko-heinäkuussa. Ensimmäinen esitys oli vuonna 1914.


title: Syrakusan teatteri

text:
Syrakusan teatteri sijaitsi Neapoliin alueella Temenitiksen kaupunginosassa Syrakusan länsiosassa, alun perin kaupunginmuurien ulkopuolella. Teatteri oli tyypillinen kreikkalainen teatterirakennus, jossa oli puoliympyränmuotoinen katsomo. Sen halkaisija oli noin 138 metriä. Katsomossa oli 67 penkkiriviä ja siinä oli tilaa noin – katsojalle, joidenkin arvioiden mukaan jopa – katsojalle.
Kahdeksan pystykäytävää jakoi katsomon yhdeksään sektoriin ja diazoma-poikkikäytävä ylä- ja alaosaan. Katsomon alemmat penkkirivit oli tehty valkoisesta marmorista. Jokainen sektori oli omistettu piirtokirjoituksilla tietylle jumalalle ja/tai valtasuvulle. Keskimmäinen sektori oli omistettu Zeukselle, kaksi idänpuoleista sektoria Demeterille ja Herakleelle ja kaksi lännenpuoleista sektoria kuningas Hieron II:lle ja tämän perheenjäsenille, joista mainitaan puoliso kuningatar Filistis, miniä kuningatar Nereis sekä poika Gelon II.


title: Syrakusan teatteri

text: Katsomo oli hakattu kallioon, ja on siksi teatterin ainoa paremmin säilynyt osa. Katsomon keskellä oli puoliympyränmuotoinen orkhestra. Skene- eli näyttämörakennus oli oletettavasti paraskenia-tyyppiä. Siitä on säilynyt vain vähän, mutta jäänteistä ja kallioon tehdyistä leikkauksista voi päätellä, että rakennelmaa muutettiin usein sen historian varrella. Hellenistisellä kaudella skenen seinä varustettiin oletettavasti thyromata-ovilla. Roomalaisella kaudella sitä siirrettiin lähemmäksi katsomoa.


title: Syrakusan teatteri

text: Teatterin yläosassa sijaitsi nymfaion ja pohjoispuolella latomiat eli kivilouhokset. Rakennuksen lähellä oli myös kaksi stoaa eli pylväshallia. Kauempana teatterin kaakkoispuolella sijaitsivat ja roomalainen amfiteatteri.


title: Phil Foden

text: Philip Walter "Phil" Foden (s. 28. toukokuuta 2000 Stockport) on englantilainen jalkapalloilija, pelipaikaltaan keskikentän keskustan pelaaja. Hän edustaa Englannin Valioliigassa pelaavaa Manchester Cityä.


title: Phil Foden

text: Lapsuudestaan saakka Manchester Cityä kannattanut Foden liittyi seuran juniorijoukkueeseen ollessaan kahdeksanvuotias. Cityn edustusjoukkueen kokoonpanoon hänet nimettiin ensimmäisen kerran Mestarien liigan ottelussa Celticiä vastaan joulukuussa 2016. Kentälle hän ei vielä tuolloin päässyt. Ensiesiintymisensä Cityn ykkösjoukkueessa hän teki Mestarien liigan ottelussa Feyenoordia vastaan marraskuussa 2017 tultuaan vaihdosta kentälle. Saman vuoden joulukuussa hänestä tuli ottelussa Šah’tar Donetskia vastaan nuorin englantilaispelaaja, joka on pelannut avauskokoonpanossa Mestarien liigan ottelussa.


title: Phil Foden

text: Kansallisissa kilpailuissa Foden debytoi Cityn ykkösjoukkueessa kymmenen päivää myöhemmin tultuaan vaihdosta kentälle Valioliigan ottelussa Tottenhamia vastaan. Kolme päivää myöhemmin hän pelasi avauskokoonpanossa Liigacupin puolivälieräottelussa Leicesteriä vastaan. Cityn voittamassa Liigacupin loppuottelussa Arsenalia vastaan hän pääsi viime hetkillä vaihdosta kentälle voittaen ensimmäisen aikuisten tittelinsä. Muutamaa kuukautta myöhemmin hänestä tuli kaikkien aikojen nuorin Valioliigan mestaruuden voittanut pelaaja. Kauden aikana hän pelasi viidessä ottelussa, kaikissa vaihtopelaajana. Elokuussa 2018 hän pelasi avauskokoonpanossa Cityn voittaessa FA Community Shield -ottelussa Chelsean. Ensimmäisen maalinsa Cityn edustusjoukkueessa hän teki Liigacupin ottelussa Oxfordia vastaan saman vuoden syyskuussa.


title: Phil Foden

text: Foden on pelannut lukuisissa Englannin juniorimaajoukkueissa. Hän pelasi kaikki ottelut Englannin saavuttaessa hopeaa alle 17-vuotiaiden EM-kilpailuissa 2017. Muutamaa kuukautta myöhemmin hän oli voittamassa saman ikäluokan maailmanmestaruutta. Hän pelasi kisojen kaikki ottelut ja teki kolme maalia, joista kaksi lopputtelussa Espanjaa vastaan. Hänet valittiin turnauksen parhaaksi pelaajaksi. Myöhemmin samana vuonna hän voitti BBC Young Sports Personality of the Year -palkinnon.


title: Petri Kiiski

text: Petri Kiiski valittiin vuoden 2018 tangoprinssiksi heti tangokuningas Jarno Kokon jälkeen Seinäjoen tangomarkkinoilla 12.7.2018.


title: I Walk Alone

text: I Walk Alone on Tarja Turusen single, joka julkaistiin 26. lokakuuta 2007.


title: I Walk Alone

text: Kappale debytoi Suomen virallisen singlelistan kuudennella sijalla, ja pysyi listalla yhteensä neljä viikkoa.


title: Samuli Onnela

text: Samuli Onnela (20. kesäkuuta 1938 Sodankylä – 5. marraskuuta 2018 Oulu) oli Oulun maakunta-arkiston pitkäaikainen johtaja ja historioitsija.


title: Samuli Onnela

text: Sodankylän Siurunmaassa maanviljelijäperheeseen syntynyt Onnela opiskeli Oulun lyseossa ja valmistui filosofian kandidaatiksi Helsingin yliopistosta 1966. Filosofian kunniatohtoriksi hänet vihittiin Oulun yliopistossa 1998. Onnela työskenteli valmistuttuaan yliopistossa, mutta siirtyi 1974 Oulun maakunta-arkiston palvelukseen. Vuonna 1987 hänestä tuli maakunta-arkiston hoitaja ja vuonna 1992 tehtävänimike muuttui maakunta-arkiston johtajaksi. Eläkkeelle Onnela jäi vuonna 2002. Historian tutkijana hän paneutui varsinkin Pohjois-Suomen historiaan. Hänen merkittävin julkaisunsa aiheesta oli kaksiosainen "Suur-Sodankylän historia", jonka ensimmäisen osan hän julkaisi Aimo Kehusmaan kanssa 1995 ja toisen osan yksin 2006. Onnela lahjoitti huomattavan tutkimusaineistokokoelmansa Oulun yliopistolle vuonna 2015.


title: Samuli Onnela

text: Onnela oli naimisissa Eila Pirhosen kanssa, pariskunnalle syntyi kolme lasta.


title: Die Alive

text: Die Alive on Tarja Turusen single, joka julkaistiin 7. maaliskuuta 2008.


title: Kruunu (Iso-Britannia)

text: Kruunu () on brittiläinen kolikkotyyppi. Sen nimellisarvo oli vuoteen 1971 asti viisi šillinkiä eli 60 penniä ja vuodesta 1971 vuoteen 1990 asti 25 penniä – kumpikin oli tasan punnan neljäsosa. Vuodesta 1990 asti kruunujen nimellisarvo on ollut viisi puntaa.


title: Kruunu (Iso-Britannia)

text: Ensimmäinen Englannissa käytetty kruunu-niminen kolikko oli elokuussa 1526 käyttöön otettu kultakolikkojen tyyppi, jonka arvo oli neljä šillinkiä ja kuusi penniä. Lokakuussa samana vuonna sen arvoa nostettiin tasan viiteen šillinkiin. Hopeinen kruunun kolikko sai alkunsa vuonna 1551 Edvard VI:n valtakaudella, mutta kultaisia kruunuja lyötiin Kaarle II:n valtakaudelle asti.


title: Kruunu (Iso-Britannia)

text: 1700-luvun puoliväliin mennessä kruunut olivat suurelta osin menettäneet suosionsa rahanvaihdon välineenä. Vuonna 1818 kruunujen ulkoasua uudistettiin lyömällä niihin klaavapuolelle Pyhä Yrjö surmaamassa lohikäärmettä. Uudistettu kolikko miellettiin jopa Euroopan kauneimmaksi. Kruunujen käyttö ei kuitenkaan lisääntynyt. Samoin kävi myös 1800-luvun lopulla, kun niiden käyttöön pyrittiin kannustamaan.


title: Kruunu (Iso-Britannia)

text: Kruunujen suuren koon (läpimitta 38,61 millimetriä) vuoksi niitä on usein käytetty juhlarahojen lyömiseen. Näitä juhlarahoja tuotetaan suurimmaksi osaksi, joskaan ei pelkästään, kuningashuoneeseen liittyvien merkkipäivien kunniaksi. Jotkin pankit sallivat juhlarahakruunujen tallettamisen, ja ne ovat myös käypää valuuttaa postitoimistoissa.


title: Victor Teronen

text: Victor Teronen (myös Viktor, 1923 Suojärvi – 1974 Savonlinna) oli suomalainen taidemaalari, alun perin vaatturi, jonka tuotantoa on erityisesti Savonlinnan alueella. Hän oli Savonlinnan kulttuurielämän keskeisiä hahmoja 1940-luvulta 1960-luvulle.


title: Victor Teronen

text: Raja-Karjalan Suojärvellä, Moisseinvaaran kylässä syntynyt Teronen sairasti lapsena luutuberkuloosia, minkä seurauksena hänen jalkansa kasvoivat erimittaisiksi. Hän muutti Savonlinnaan sotien jälkeen ja toimi aluksi vaatturina, sitten kuvataiteilijana. Hän opiskeli Helsingin Vapaassa taidekoulussa ja Taideteollisessa koulussa. Savonlinnassa kaupunginjohtaja Vilho Virtanen antoi Teroselle tilaustöitä, kuten Savonlinnan ammattikoulun ruokalan seinämaalaus "Työn aamu" (1960) ja Nätkin koulun aulaan tehty maalaus "Urheilijat", joka on nykyisin Talvisalon koulun portaikossa.


title: Victor Teronen

text: Uransa alussa Teronen teki realistisia maisemia vesi- ja öljyväreillä. Pariisissa käytyään hän muutti tyyliään värikkään abstraktiin suuntaan. Teronen opetti Savonlinnan vapaaopistossa ja kuului muiden savonlinnalaisten taidemaalarien kanssa (Jaakko Karvanen, Vilho Niemi, Olli Palomäki ja Jalmari Vaahtoluoto) vuonna 1961 perustamaansa Dekora-taiteilijaryhmään.


title: Victor Teronen

text: Teronen kuoli keuhkosyöpään noin 50 vuoden iässä 1974.


title: Nishi-Nippon-rautatiet

text: Nishi-Nippon-rautatiet (), lyhyemmin Nishitetsu () on japanilainen rautatieyhtiö, joka toimii Kyūshūn saarella Fukuokan metropolialueella. Se luetaan suurten yksityisten rautatieyhtiöiden ("ōte-shitetsu") joukkoon. Nishitetsun rautatielinjojen yhteispituus on 106,1 kilometriä ja vuodessa yhtiö kuljettaa niillä noin 102 miljoonaa matkustajaa (vuonna 2017). Asemia sillä on käytössään 72 kappaletta. Yhtiö liikennöi myös laajaa linja-autoverkostoa. Se on osa Nishitetsu Group -ryhmää, johon kuuluu lukuisia muita yrityksiä muun muassa liikenteen, kiinteistökehityksen ja vähittäiskaupan aloilta.


title: Nishi-Nippon-rautatiet

text: Yhtiöllä on 4 553 työntekijää (vuonna 2018). Sen pääkonttori sijaitsee Fukuokan kaupungin Chūōn suuralueella.


title: Nishi-Nippon-rautatiet

text: Nishi-Nippon-rautateiden edeltäjä oli vuonna 1908 perustettu Kyūshūn raitiotieosakeyhtiö (). Se aloitti vuonna 1911 liikennöinnin nykyisen Kitakyūshūn kaupungin alueella. Nishi-Nippon-rautatiet syntyi toisen maailmansodan aikana vuonna 1942, kun Japanin hallinto velvoitti sen ja neljä muuta Kyūshūn alueen rautatieyritystä fuusioitumaan.


title: Nishi-Nippon-rautatiet

text: Nishi-Nippon-rautatiet liikennöi neljää rautatielinjaa, joista merkittävin on Fukuokasta etelään Ōmutan kaupunkiin saakka ulottuva Tenjin–Ōmuta-linja. Siitä haarautuu kaksi lyhyempää, Dazaifuun ja Amagiin johtavaa linjaa. Tästä verkostosta erillään Fukuokan keskustan pohjoispuolella kulkee Kaizuka-linja, jonka pääteasemalta on kuitenkin vaihtoyhteys Fukuokan metroon.


title: Antti Rietrikki Helaakoski

text: Antti Rietrikki (Rieti) Helaakoski (7. marraskuuta 1858 Raahe – 2. tammikuuta 1945 Tampere) oli suomalainen lyseon lehtori ja maantieteilijä.


title: Antti Rietrikki Helaakoski

text: Helaakosken vanhemmat olivat merimies Antti Helaakoski ja Maria Hahtola. Hän pääsi ylioppilaaksi Oulun suomalaisesta yksityislyseosta 1881 ja valmistui Helsingin yliopistosta filosofian kandidaatiksi ja maisteriksi 1886. Myöhemmin hän valmistui filosofian lisensiaatiksi ja tohtoriksi 1936.


title: Antti Rietrikki Helaakoski

text: Helaakoski oli oppikoulun opettajana Oulussa ja Tampereella. Hän oli vt. saksan kielen, luonnonhistorian ja matematiikan opettajana Tampereen reaalilyseossa 1887–1890, luonnontieteen, maantieteen ja historian lehtorina Oulun lyseossa 1890–1905, historian, maantieteen ja luonnonhistorian kollegana Oulun klassillisessa lyseossa vuoteen 1912 ja viimeksi historian ja maantiedon lehtorina Tampereen lyseossa 1912–1926.


title: Antti Rietrikki Helaakoski

text: Helaakoski oli naimisissa vuodesta 1892 Anna Maria Lindmanin kanssa. Heidän lapsiaan olivat filosofian tohtori, runoilija Aaro Hellaakoski ja taidemaalari Aira Helaakoski.


title: Anna Karen

text: Anna Karen (s. 19. syyskuuta 1936 Durban, Etelä-Afrikka) on eteläafrikkalaissyntyinen englantilainen näyttelijä. Hänet tunnetaan ehkä parhaiten englantilaisesta komediasarjasta "Mennään bussilla", jossa hän esitti bussikuski Stanin Olive-siskoa kaikkiaan 74 jaksossa. Hän esiintyi myös sarjan perusteella tehdyissä kahdessa elokuvassa sekä spin-off-sarjassa "The Rag Trade". Vuodesta 1997 hän on esiintynyt BBC:n tuottamassa TV-sarjassa "EastEnders".


title: Anna Karen

text: Anna Karen tuli Lontooseen vuonna 1952 opiskelemaan London Academy of Music and Dramatic Artissa.


title: Slieve Donard

text:
Slieve Donard () on Pohjois-Irlannin korkein vuori. Se sijaitsee maakunnan kaakkoisosassa osana Mourne Mountains ylänköä. Sen huippu nousee 850 metriä merenpinnan yläpuolelle. Vuori on koko Irlannin saaren seitsemänneksi korkein kohta. Korkeimman huipun merenpuolella on kaksi matalampaa huippua Millstone Mountain (460 m) ja Crossone (540 m)
Englannin kuninkaalliset maanmittarit leiriytyivät vuoren huipulla neljän kuukauden ajan vuonna 1826 osana laajempaa kartoitusretkikuntaa.


title: Sagami-rautatiet

text: Sagami-rautatiet (), lyhyemmin Sōtetsu (), on japanilainen rautatieyhtiö, joka toimii Suur-Tokion alueella Kanagawan prefektuurissa. Se luetaan suurten yksityisten rautatieyhtiöiden ("ōte-shitetsu") joukkoon. Sōtetsun rautatielinjojen yhteispituus on 38,1 kilometriä, ja se kuljettaa vuodessa noin 230 miljoonaa matkustajaa (vuonna 2017). Asemia yhtiöllä on käytössään 25 kappaletta. Sōtetsu on osa Sōtetsu Groupia, johon kuuluu 30 yritystä liikenteen, matkailun, vähittäiskaupan ja kiinteistökehityksen aloilta.


title: Sagami-rautatiet

text: Yhtiöllä on 1 163 työntekijää (vuonna 2018). Sen pääkonttori sijaitsee Jokohaman kaupungin Nishin suuralueella.


title: Sagami-rautatiet

text: Sagami-rautatiet on alun perin perustettu joulukuussa 1917. Toisen maailmansodan aikana vuonna 1943 se fuusioitui Jinchū-rautateiden kanssa, jolloin sen verkoston pituus kasvoi 61,8 kilometriin, mutta jo seuraavana vuonna noin 35 kilometrin pituinen nykyisin JR Higashi-Nihonin Sagami-linjana tunnettu osuus otettiin valtion haltuun. Nykyinen yritys on perustettu virallisesti vuonna 1964.


title: Sagami-rautatiet

text: Sagami-rautateiden kaksi matkustajaliikenteen käytössä olevaa rautatielinjaa palvelevat Jokohaman kaupunkia ja ympäröiviä kaupunkeja Kanagawan prefektuurissa. Merkittävin terminaali on Jokohaman rautatieasema. Lisäksi yhtiö liikennöi lyhyttä, rahtiliikenteen käytössä olevaa Atsugi-linjaa. Rakenteilla on yhteys pohjoiseen Tokion suuntaan, joka mahdollistaisi vastavuoroisen läpiajoliikenteen JR:n ja Tōkyū-rautateiden linjoille.


title: Matthew G. Whitaker

text: Matthew G. Whitaker (s. 29. lokakuuta 1969) on yhdysvaltalainen juristi. Hän toimi oikeusministeriön kansliapäällikkönä, ja kun Jeff Sessions erosi oikeusministerin virasta 7. marraskuuta 2018, Donald Trump nimitti Whitakerin hänen tilalleen.


title: Matthew G. Whitaker

text: Whitaker opiskeli Iowan yliopistossa ja suoritti MBA-, oikeustieteen ja humanististen tieteiden kandidaatin tutkinnot. Hän työskenteli liittovaltion syyttäjänä Iowan eteläisessä piirikunnassa 2004-2009. Vuoden 2014 vaaleissa Whitaker pyrki republikaanien senaattoriehdokkaaksi Iowassa.


title: Matthew G. Whitaker

text: Kun Whitaker nousi vt. oikeusministeriksi, hän sai samalla vastuun presidentti Trumpin Venäjä-kytkentöihin liittyvän tutkinnan valvomisesta. Hänen edeltäjänsä oli kieltäytynyt tehtävästä ja todennut olevansa jäävi, koska oli itse mukana Trumpin kampanjassa. Whitaker on julkisesti arvostellut tutkintaa ja sanonut, että presidentin lähipiirin Venäjä-yhteyksiin kohdistuva tutkinta ”menee liian pitkälle”. Tämän arvostelun takia demokraattisenaattorit ovat vaatineet, että myös Whitaker jäävää itsensä.


title: Matthew G. Whitaker

text: Presidentti Trump kertoi 7. joulukuuta, että hän on esittänyt William Barria uudeksi oikeusministeriksi. Senaatin täytyy hyväksyäehdotus ennen kuin Barr voidaan nimittää.


title: Denmark Placen tulipalo

text: Denmark Placen tulipalo oli Lontoon Denmark Streetillä luvattomassa yökerhossa tapahtunut tuhopoltto, jossa kuoli 37 henkeä.


title: Denmark Placen tulipalo

text: Aamuyöllä 16. elokuuta 1980 John Thompson riitautui baarimestarin kanssa drinkin hinnasta. Hän otti taksin läheiselle huoltoasemalle, josta hankkimaansa bensiiniä hän valutti baarin postilaatikkoon ja sytytti tulitikulla. Sisällä oli tanssimassa 150 ihmistä laudoitettujen ikkunoiden ja lukittujen hätäuloskäyntien takana. Monet selvinneet kävelivät pois paikalta vammoista huolimatta, koska eivät halunneet olla tekemisissä viranomaisten kanssa.


title: Munro

text:
Munro on Skotlannissa oleva yli 3 000 jalkaa (914,4 m) korkea vuori.
Skotlantilainen vuorikiipeilijä baronetti Sir Hugh Munro julkaisi vuonna 1891 Journal of the Scottish Mountaineering Club (SMC) -lehdessä listan "Tables giving all the Scottish mountains exceeding 3,000 feet in height", jossa hän luetteloi 538 skotlantilaista vuorenhuippua. Niistä hänen mielestään 283 oli erillisiä vuoria, jotka pian opittiin tuntemaan "Munroina". Loput 255 olivat hänen mielestään toissijaisia huippuja eli "Toppeja".


title: Munro

text: Sir Hugh Munro ei koskaan käynyt kaikilla Munroilla. Ensimmäisenä kaikki vuoret kiipesi A. E. Robertson vuonna 1901. Tämän jälkeen Munrojen keräämisestä tuli suosittua brittiläisten kävelijöiden ja vuorikiipeilijöiden keskuudessa. 1980-luvun lopulla huippujen kiertämisestä tuli yleisesti suosittua, jollaisena se on yhä säilynyt.


title: U Ottama

text: U Ottama (s. 1897 – k. 9. syyskuuta 1939) oli burmalainen buddhalainen munkki, jota on pidetty ensimmäisenä merkittävänä burmalaisena kansallisena johtajana. U Ottama sai vaikutteita Intian itsenäisyysliikkeeltä ja Mahatma Gandhin menetelmistä, joita hän alkoi soveltaa Burmassa kirjoitellen lehtiin ja järjestäen poliittisia tapahtumia. Burman brittiviranomaiset pidättivät U Ottaman useampaan otteeseen ja hän kuoli vankeudessa vuonna 1939.


title: U Ottama

text: U Ottama syntyi vuonna 1897. Etniseltä taustaltaan hän oli arakanilainen. Nimeä U Ottama hän käytti todennäköisesti 1880-luvulla toimineen Mingyi-U Ottaman mukaan. Nuoruudessaan U Ottama matkusteli ympäri maailmaa käyden esimerkiksi Ranskassa ja ehkä myös muissa Euroopan maissa. Hän toimi myös paalin kielen opettajana Tokion yliopistossa Japanissa ja opiskeli paikallista buddhalaisuutta Kiotossa. Paalin ja sanskritin opettajana hän oleskeli myös pitkään Kalkutassa Intiassa. Intiassa U Ottama otti osaa politiikkaan ja joidenkin lähteiden mukaan hän oli toiminut myös Hindu Mahasabha -puolueen puheenjohtajana. Intiassa oleskellessaan hän tutustui myös Intian itsenäisyysliikkeen jäseniin ja Mahatma Gandhin menetelmiin.


title: U Ottama

text: Palatessaan Burmaan vuonna 1919 U Ottama oli mukana perustamassa buddhalaisia seuroja ja myöhemmin hän perusti isänmaallisen seuran eli "Wuthana Athins". U Othama kirjoitti Maung Ba Penin ja Maung Hla Penin perustamaan "Thuriya"- eli Aurinko-lehteen, joissa hän ehdotti Intian itsenäisyysliikkeen tapaisia toimia esimerkiksi englantilaisten tuotteiden boikotoimisesta ja jopa veron maksusta kieltäytymistä. Brittejä hän piti esteenä buddhalaisen "nibbanan" eli nirvanan saavuttamiselle. Brittejä hän syytti myös erilaisten turmeluksien, kuten alkoholismin, rikollisuuden ja oopiumin käytön, lisääntymisestä. Poliittisissa tilaisuuksissa hän esiintyi munkkikaavussaan ja piti puheita usein hindiksi hinduihin ja muslimeihin vedotakseen.


title: U Ottama

text: Burman brittiviranomaiset pidättivät U Ottaman vuonna 1921 ja hän sai 20 kuukauden vankeusrangaistuksen. Hänen kannattajansa järjestivät vastalauseeksi briteille "hartalin" eli eräänlaisen yleislakon. Hartal merkitsi mielenosoituksia, paastoamista ja uskonnollisia seremonioita. Lisäksi buddhalaisten, hindujen ja muslimien uskonnolliset johtajat tuomitsivat brittien toimet Shwdagonin pagodissa järjestetyssä kokouksessa. U Ottama pääsi vapaaksi vuonna 1922, mutta hänelle annettiin toinen, tällä kertaa kolmivuotinen vankeusrangaistus vuonna 1924. Päästyään vapaaksi hänet vangittiin jälleen vuonna 1928. U Ottama kuoli vankeudessa 9. syyskuuta 1939. U Ottamaa on pidetty ensimmäisenä merkittävänä burmalaisten kansallisena johtajana, joka innoitti myös myöhemmin toimineita burmalaisia vaikuttajia.


title: Charles Currey

text: Charles Norman Currey (26. helmikuuta 1916 – 10. toukokuuta 2010) oli brittiläinen kilpapurjehtija ja olympiamitalisti.


title: Charles Currey

text: Currey saavutti Finnjolla-veneluokassa olympiahopeaa Helsingissä 1952.


title: Domretor

text: Domretor on elintarvikealan yritys, joka kehittää ruokia härkäpavusta.


title: Trevor Francis

text: Trevor John Francis (s. 19. huhtikuuta 1954 Plymouth, Devon) on englantilainen jalkapalloilija, joka pelasi hyökkääjänä Englannin maajoukkueessa 1970- ja 1980-luvuilla ja oli kahdesti voittamassa seurajoukkueiden Euroopan cupia. Hänestä tuli vuonna 1979 Britannian ensimmäinen pelaaja, josta maksettiin siirtosummana miljoona puntaa.


title: Trevor Francis

text: Francis nousi liigapelaajaksi 16-vuotiaana Birmingham Cityssä ja oli nostamassa joukkuetta silloiseen pääsarjaan, 1. divisioonaan keväällä 1972. Koko vuosikymmenen ajan hän oli joukkueen tärkeimpiä pelaajia ja teki 29 liigamaalia parhaalla kaudellaan 1977–1978. Nottingham Forest osti hänet yli miljoonaan puntaan nousseella siirtosummalla 9. helmikuuta 1979. Samana keväänä hän teki Euroopan cupin loppuottelun voittomaalin Nottinghamin voittaessa ruotsalaisen Malmö FF:n 1–0. Seuraavana keväänä Nottingham voitti Euroopan cupin toistamiseen mutta loukkaantumisista kärsinyt Francis ei pystynyt pelaamaan loppuottelussa. Hän kävi lainasopimuksella pelaamassa myös Yhdysvalloissa Detroit Expressin joukkueessa.


title: Trevor Francis

text: Vuonna 1981 Francis siirtyi Manchester Cityyn, jossa hän pelasi yhden kauden. Vuonna 1982 hän siirtyi italialaisseura Sampdoriaan, jossa hän oli voittamassa Italian cupia vuonna 1985. Vuonna 1986 hän siirtyi toiseen italialaisseuraan Atalantaan, jossa hän pelasi yhden kauden. Kotisaarelle palattuaan hän pelasi vielä skotlantilaisseura Rangersissä, Queens Park Rangersissä ja liigacupin vuonna 1991 voittaneessa Sheffield Wednesdayssä, kahdessa viimeksi mainitussa pelaaja-valmentajana.


title: Trevor Francis

text: Francis jatkoi valmentajauraansa vielä Birmingham Cityssä vuosina 1996–2001 ja Crystal Palacessa vuosina 2001–2003. Vuonna 2001 Birmingham City ylsi liigacupin loppuotteluun, jossa se hävisi Liverpoolille.


title: Trevor Francis

text: Francis pelasi 52 maaottelua ja teki niissä 12 maalia vuosina 1977–1986. Kaksi maalia samassa ottelussa hän teki lokakuussa 1979 Pohjois-Irlantia ja syyskuussa 1982 Tanskaa vastaan; molemmat olivat EM-karsintaan kuuluneita vierasotteluita. MM-kilpailuissa 1982 Francis pelasi viidessä ottelussa ja teki yhden maalin sekä Tšekkoslovakiaa että Kuwaitia vastaan.


title: Pohjanlampi (pienalue)

text: Pohjanlampi on Jyväskylän pienalue Kuokkalan kaupunginosan itälaidalla. Se on osa Pohjois-Kuokkalan tilastoaluetta. Alueella sijaitsee lähikirjasto, päiväkoti ja Kuokkalan yhtenäiskoulu. Pohjanlammen asuinrakenuskanta on valmistunut enimmäkseen 1990-luvulla ja 2000-luvun ensikymmenyksellä, ja koostuu rivi- ja pientaloista.


title: Pohjanlampi (pienalue)

text: Pohjanlampi on myös pienalueella sijaitsevan lammen nimi.


title: Saya San

text: Saya San (s. 24. lokakuuta 1876 – k. 28. marraskuuta 1931) oli burmalainen munkki, joka johti talonpoikaiskapinaa maata hallinneita brittejä vastaan vuosina 1930–1931. Saya San jäi lopulta brittien vangiksi ja hänet teloitettiin oikeudenkäynnin jälkeen. Itse kapina jatkui vielä vuoden 1932 puolelle ja sitä kukistettaessa sai surmansa 1 500 kapinallista.


title: Saya San

text: Kapina vaikutti sittempiin kansallismielisiin ja etenkin burmalaiseen koulutettuun yläluokkaan. Esimerkiksi sittemmin Burmassa vaikuttanut Ba Maw tuli tunnetuksi Saya Sanin puolustusasianajajana.


title: Saya San

text: Saya San syntyi 24. lokakuuta 1876 Shwebossa maan keskiosassa. Hänen alkuperäinen nimensä oli Ya Gyaw. Saya Sanin kotiseutu tunnettiin Burmaa ennen brittejä hallinneen Konbaungin dynastian syntypaikkana ja alueella oli vahva kansallismielinen liike. Saya San vietti nuoruutensa buddhalaisessa luostarissa ja toimi myös lääkärinä ja astrologina Burmassa ja Thaimaassa (silloinen Siam). 1920-luvulla Saya San toimi kansallismielisessä Burmalaisten seurojen yleisneuvostossa ("General Council of Burmese Associations" eli GCBA), jota johti U Soe Thein. GCBA:n toiminnassa Saya San oli mukana esimerkiksi keräämässä tietoja viranomaisten väärinkäytöksistä. Saya San oli ilmeisesti pettynyt järjestön toimintaan ja joulukuussa 1930 hänestä tuli Rangoonin lähistöllä syttyneen brittiläisvastaisen talonpoikaiskapinan johtaja. Kapinan alkamiseen vaikuttivat esimerkiksi riisin alhaiset hinnat, josta kärsivät maataloudesta riippuvaiset burmalaiset. Monet olivat myös menettäneet taloudellisessa ahdingossa maitaan intialaisille rahanlainaajille. Kapinalliset tekivät iskuja paikallisille poliisiasemille ja surmasivat brittien kätyreinä pidettyjä kylänpäälliköitä. Kapina levisi syttymisensä jälkeen nopeasti myös muille alueille.


title: Saya San

text: Kapina oli yllättänyt Burman brittiviranomaiset ja alueelle jouduttiin lähettämään vahvistuksia Intiasta. Joukkoihin värvättiin myös kareneita ja chinejä. Lopulta britit olivat koonneet 23 000:n miehen joukon ja Burmaan julistettiin poikkeustila. Galon-armeijana tunnetut kapinalliset olivat aseistautuneet kehnosti ja esimerkiksi tuliaseita oli vain vähän. Sen sijaan kapinalliset luottivat esimerkiksi tatuointien ja amulettien taikavoimiin. Saya San esiintyi Buddhan uudelleensyntymänä ja hän julistautui myös Burman kuninkaaksi tittelillä "Thupannaka Galuna Yaza" eli Galon-kuningas. Brittijoukkojen onnistui lopulta vallata Saya Sanin alkuperäinen tukikohta ja hän joutui pakenemaan ensin Ylä-Burmaan ja edelleen shan-valtioiden alueelle. Hänen joukkonsa kärsivät tappion brittejä vastaan käydyssä taistelussa Nawngkiossa, jolloin Saya San yritti paeta kotikaupunkiinsa Shweboon. Hänet saatiin kuitenkin kiinni ja vangittiin elokuussa 1931. Saya Sania vastaan aloitettiin oikeudenkäynti, jonka yhteydessä hänen puolustusasianajajastaan Ba Mawista tuli tunnettu hahmo Burmassa. Saya San tuomittiin kuolemaan 28. elokuuta ja hänet teloitettiin hirttämällä vankilassa Tharrawaddyssä 28. marraskuuta 1931. Saya Sanin seuraajat tekivät vastarintaa aina vuoden 1932 keskivaiheille saakka. Kapinaa kukistettaessa surmansa oli saanut noin 1 500 kapinallista, minkä lisäksi noin 9 000 henkilöä pidätettiin.


title: Saya San

text: Saya Sanin kapina oli burmalaisista kapinoista ensimmäinen, joka alkoi saada kannatusta myös burmalaisen usein länsimaalaisen koulutuksen saaneen kaupungistuneen yläluokan keskuudessa.


title: Fournoi

text: Fournoi voi tarkoittaa seuraavia asioita:


Yhdistyneen kuningaskunnan kansallispuistot ovat kansallisesti merkittäviä luonnonsuojelualueita Yhdistyneessä kuningaskunnassa. Niiden hoito ja hallinto on kansallista toimintaa, mutta puistojen maa-alueet ovat tyypillisesti yksityisessä omistuksessa. Puistojen alueella asuu tuhansia ihmisiä, South Downsin alueella jopa satatuhatta henkeä. Rakentamista ja elinkeinojen harjoittamista puistoalueella säädellään tarkasti.


title: Yhdistyneen kuningaskunnan kansallispuistot

text: Puistoja on kaikkiaan viisitoista: kaksi Skotlannissa, kolme Walesissa ja kymmenen Englannissa.


title: Stuart Russell

text: Stuart Russell (s. 1962) on brittiläinen tietojenkäsittelytieteilijä, joka on erikoistunut tekoälyyn. Russell toimii professorina UC Berkeleyssä ja on kirjoittanut Peter Norvigin kanssa tekoälyalalla merkittävän teoksen "Artificial Intelligence: A Modern Approach", joka on maailman käytetyin tekoälyn oppikirja. Sitä käytetään yli 1 300 yliopistossa ja yli 110 maassa. Vuonna 2018 Russell esiintyi tekoälyn asiantuntijana dokumenttielokuvassa "Do You Trust This Computer?".


title: Ministro Zenteno (1896)

text: Ministro Zenteno oli Chilen laivaston vuonna 1896 vesillelaskettu panssarikansiristeilijä.


title: Ministro Zenteno (1896)

text: Marraskuussa 1894 Brasilian hallitus tilasi Armstrong, Mitchell and Companyltä kolme 3 400 tonnin ja 20 solmun panssarikansiristeilijää, joiden telakkanumerot olivat 629, 630 ja 631. Ensimmäisen tilatun aluksen köli laskettiin 6. toukokuuta 1895 Elswickin telakalla, mutta talousvaikeuksien vuoksi Brasilia ei kyennyt toimittamaan ensimmäistä maksuerää. Työt aluksella keskeytettiin ja se myytiin lopulta syyskuussa 1895 Chilelle, joka nimesi sen ensin "Chacabucoksi". Alus laskettiin vesille 1. helmikuuta 1896 nimellä "Ministro Zentenona".


title: Ministro Zenteno (1896)

text: Alus lähti 27. maaliskuuta 1897 Devonportista Chileen. Alus kuului helmikuussa 1899 Argentiinan ja Chilen yhteistoimintaa juhlistaneeseen laivueeseen, kun Britannian välittämä sovintoesitys maiden väliseen rajakiistaan oli hyväksytty.


title: Ministro Zenteno (1896)

text: Alus osallistui 1901 Pan-Amerikan kokoukseen Meksikossa.


title: Ministro Zenteno (1896)

text: Vuonna 1907 alus lähti Valparaisosta koulutuspurjehdukselle vieraillen Punta Arenasissa, Bahiassa, La Guairassa, Bermudalla, Hampton Roadsissa, Annapolisissa, Newportissa, Plymouthissa, Brestissä, El Ferrolissa, Lissabonissa, Argelissa, Maltalla, La Speziassa, Genovassa, Barcelonassa, Cartagenassa, Gibraltarilla, Santa Cruz de Tenerifessa, Rio de Janeirossa, Buenos Airesissa, Puerto Madrynissä, Punta Arenasissa, Puerto Monttissa, Talcahuenossa ennen paluutaan Valparaisoon 8. joulukuuta 1907.


title: Ministro Zenteno (1896)

text: Vuodesta 1923 alkaen alus oli tutkimusaluksena ja se romutettiin 1931.


title: Kvasisäännöllinen monitahokas

text: Kvasisäännöllinen monitahokas on semiregulaarinen monitahokas, jolla on sivutahkoina kahdenlaisia säännöllisiä monikulmioita, jotka vuorottelevat monitahokkaan jokaisen kärjen ympärillä. Ne ovat särmätransitiivisia, eli ne voidaan kuvata yhtenevyyskuvauksella itselleen siten, että mikä tahansa niiden särmistä voi kuvautua mille tahansa toiselle, ja tässä suhteessa ne muistuttavat säännöllisiä monitahokkaita enemmän kuin semiregulaariset monitahokkaat, jotka ovat vain kärkitransitiivisia.


title: Kvasisäännöllinen monitahokas

text: Kvasisäännöllisten monitahokkaiden duaalikappaleita sanotaan myös joskus kvasisäännöllisiksi. Ne kuitenkaan eivät ole kärkitransitiivisia, mutta kylläkin tahkotransitiivisia, ja niissä vuorottelee kaksi erilaista säännöllistä kärkikuviota.


title: Kvasisäännöllinen monitahokas

text: On olemassa vain kaksi kuperaa kvasisäännöllistä monitahokasta, kuboktaedri ja ikosidodekaedri. Nämä Keplerin antamat nimet perustuvat siihen, että edellinen voidaan konstruoida kuutiosta ja sen duaalikappaleesta, oktaedrista, joilla on yhteinen keskipiste jälkimmäinen vastaavasti ikosaedrista ja sen duaalikappaleesta, dodekaedrista. Näissä konstruktioissa kvasisäännöllisen monitahokkaan muodostaa kahden sellaisen säännöllisen monitahokkaan leikkaus eli molempien sisään jäävä avaruuden alue, joilla on yhteinen keskipiste.


title: Kvasisäännöllinen monitahokas

text: Nämä muodot, jotka edustavat säännöllisen kuvion ja sen duaalin muodostamaa paria, voidaan esittää Schläflin symboleilla formula_1 tai r{p,q}, jotka osoittavat, että niihin sisältyvät sekä säännöllisen monitahokkaan {p,q} että sen duaalikappaleen {q,p} sivut. Tämän symbolin kuvaamalla kvasisäännöllisellä monitahokkaalla on kärkikonfiguraatio p.q.p.q (tai (p.q)).


title: Kvasisäännöllinen monitahokas

text: Yleisemmin uniformisella kvasisäännöllisellä kuviolla voi olla kärkikonfiguraatio (p.q), joka esittää "r" (2 tai useampaa) tapausta tahkoista kärjen ympärillä.


title: Kvasisäännöllinen monitahokas

text: Myös tason tessellaatiot eli laatoitukset voivat olla kvasisäännöllisiä, erityisesti triheksagonaalinen laatoitus, jonka kärkikonfiguraatio on (3.6). Hyperbolisella tasolla on muitakin kvasisäännöllisiä laatoituksia kuten "triheptagonaalinen laatoitus", (3.7), sekä yleisemmin (p.q), missä 1/p+1/q<1/2.


title: Kvasisäännöllinen monitahokas

text: Sellaiset säännölliset monitahokkaat ja laatoitukset, joissa jokaisen kärjen ympärillä on parillinen määrä tahkoja, voidaan myös käsittää kvasisäännöllisiksi jakamalla sellaisetkin sivutahkot, joilla on sama määrä sivuja, kahteen ryhmään, joita käsitellään eri tavalla. Ne voivat esimerkiksi olla eri värisiä. Säännöllinen kuvio, jonka Schläflin symboli on {p,q}, voidaan käsittää kvasisäännölliseksi kärkikonfiguraatiolla (p.p), jos q on parillinen.


title: Kvasisäännöllinen monitahokas

text: Täten oktaedri voidaan käsittää kvasisäännölliseksi "tetratetraedriksi", jossa on osia kahden tetraedrin kolmiomaisista sivutahkoista, (3.3), värittämällä ne kahdella eri värillä. Samaan tapaan neliölaatoitusta (4.4), voidaan pitää kvasisäännöllisenä, jos sen ruudut on väritetty kahdella värillä shakkilaudan tavoin. Myös kolmiolaatoituksessa laatat voidaan vastaavalla tavalla värittää kahdella eri värillä, (3.3).


title: Kvasisäännöllinen monitahokas

text: Coxeter määritteli "kvasisäännöllisen monitahokkaan" sellaiseksi, jonka Wythoffin symboli on muotoa "p | q r", ja se on säännöllinen, jos q=2 tai q=r.


title: Kvasisäännöllinen monitahokas

text: Coxeterin–Dynkinin diagrammi on toinen symbolinen esitystapa, joka osoittaa kvasisäännöllisen relaation kahden duaalisen säännöllisen kappaleen välillä:


title: Kvasisäännöllinen monitahokas

text: Varsinaisia kuperia kvasisäännöllisiä monitahokkaita on kaksi: kuboktaedri ja ikosidodekaedri. Molemmat kuuluvat myös Arkhimedeen kappaleisiin. Lisäksi oktaedria, joka on samalla säännöllinen monitahokas, voidaan pitää myös kvasisäännöllisenä, jos sen sivut väritetään vuorotellen eri väreillä. Tässä muodossa siitä käytetään toisinaan nimitystä "tetratetraedri".


title: Kvasisäännöllinen monitahokas

text: Kuperien kvasisäännöllisten monitahokkaiden Schläflin symbolit, kärkikonfiguraatiot, Coxeterin diagrammit ja Wythoffin symbolit (oktaedri mukaan luettuna) ovat seuraavat:


title: Kvasisäännöllinen monitahokas

text: Sekä kuboktaedri että ikosidodekaedri ovat samalla kahden keskenään duaalisen säännöllisen monitahokkaan yhteisiä ydinosia. Niiden nimet viittaavat niihin monitahokaspareihin, joista ne voidaan täten muodostaa: sana kuboktaedri on muodostettu lisäämällä sanaan "oktaedri" etuliite "kub-", joka johtuu kuutiota tarkoittavasta sanasta "cube", ja vastaavasti sana "ikosidodekaedri" on yhdistetty sanoista "ikosaedri" ja "dodekaedri". Vastaavalla tavalla oktaedri on kahden keskenään duaalisen tetraedrin yhteinen ydinosa (nimellä stella octangula tunnettu muodostelma), ja tällä tavoin muodostettuna sitä sanotaan joskus myös "tetratetraedriksi".


title: Kvasisäännöllinen monitahokas

text: Kumpikin kvasisäännöllinen monitahokas voidaan konstruoida typistämällä jompikumpi sen muodostavista säännöllisestä monitahokkaasta leikkaamalla siitä jokaisesta kärjestä pois niin suuri pala, että alkuperäisen monitahokkaan jokainen sivu kutistuu yhdeksi pisteeksi.


title: Kvasisäännöllinen monitahokas

text: Tätä sarjaa edustaa triheksagonaalinen laatoitus, jonka kärkikuvio on "(3.6)". Se on "'kvasisäännöllinen laatoitus", joka on yhdistelmä kolmio- ja kuusikulmiolaatoituksesta samaan tapaan kuin kvasisäännölliset monitahokkaat ovat kahden säännöllisen monitahokkaan yhdistelmiä.


title: Kvasisäännöllinen monitahokas

text:
Shakkilautamalli on neliölaatoituksen kvasisäännöllinen väritys, jonka kärkikuvio on "(4.4)":
Kolmiolaatoitus voidaan myös käsittää kvasisäännölliseksi. Sen muodostavat kolme vuorottelevaa kolmioiden joukkoa jokaisen kärjen ympärillä, (3.3):
Hyperbolisella tasolla sarja jatkuu edelleen. Siihen kuuluu muun muassa "triheptagonaalinen laatoitus" jonka kärkikuvio on "(3.7)". Se on kvasisäännöllinen laatoitus, jonka saadaan yhdistelmänä kertaluvun 7 kolmiolaatoituksesta ja heptagonaalisesta eli seitsenkulmioiden muodostamasta laatoituksesta:


title: Kvasisäännöllinen monitahokas

text: Vuonna 1954 H.S.M. Coxeter luokitteli myös muutamat samantapaiset tähtimonitahokkaat kvasisäännöllisiksi.


title: Kvasisäännöllinen monitahokas

text: Kaksi niistä voidaan muodostaa säännöllisten Kepler-Poinsotin kappaleiden duaalipareista samaan tapaan kuin edellä mainitut kuperat kvasisäännölliset kappaleet, nimittäin suuri ikosidodekaedri formula_2 ja dodekadodekaedri formula_3:


title: Kvasisäännöllinen monitahokas

text: Näiden lisäksi on vielä yhdeksän hemipolyedriä, jotka saadaan leikkaamalla edellä mainituista kvasisäännöllisistä monitahokkaista paloja pois. Niissä on mukana ekvatoriaalisia tahkoja, jotka kulkevat alkuperäinen monitahokkaan keskipisteen kautta:


title: Kvasisäännöllinen monitahokas

text:
Sitä paitsi on kolme "ditrigonaalista" muotoa, jotka kaikki saadaan poistamalla palasia säännöllisestä dodekaedrista. Niiden kärkikuvioina esiintyy kolme muunelmaa kahdesta tahkotyypistä:
Euklidisella tasolla hemipolyedrien sarjaa jatkavat seuraavat neljä tähtimäistä laatoitusta eli tessellaatiota, joissa apeirogonit vastaavat edellä mainittuja ekvatoriaalisia monitahokkaita:


title: Kvasisäännöllinen monitahokas

text: Jotkut kirjoittajat ovat sitä mieltä, että kun kvasisäännöllisten kappaleiden duaalikappaleilla on sama symmetria, näitä duaalikappaleitakin pitäisi nimittää kvasisäännöllisiksi. Kaikki eivät tätä terminologiaa kuitenkaan käytä. Nämä duaalikappaleet ovat transitiivisia särmiensä ja tahkojensa, mutta eivät kärkiensä suhteen; ne ovat särmätransitiivisia Catalanin kappaleita. Niistä kuperia ovat seuraavat:


title: Kvasisäännöllinen monitahokas

text: Sitä paitsi oktaedrin duaalikappale, kuutio, jota yleensä pidetään säännöllisenä monitahokkaata, voidaan käsittää myös kvasisäännölliseksi värittämällä sen kärjet vuorotellen eri väreillä.


title: Kvasisäännöllinen monitahokas

text:
Näiden tahkokonfiguraatiot ovat muotoa V3.n.3.n, ja Coxeterin–Dynkinin diagrammi on .
Näillä kvasisäännöllisillä duaaleilla on sivutahkoina vinoneliöitä eli neljäkkäitä. Niiden sarjaa jatkaa rombinen laatoitus, V(3.6).


title: Kvasisäännöllinen monitahokas

text: Korkeammissa ulottuvuuksissa Coxeter määritteli kvasisäännöllisen polytoopin tai hunajakennon sellaiseksi, jolla on säännölliset sivut ja kvasisäännölliset kärkikuviot. Tästä seuraa, että sen kaikki kärkikuviot ovat yhtenevät ja että siinä vuorottelevat kahdenlaiset sivut.


title: Kvasisäännöllinen monitahokas

text: Euklidisessa 4-avaruudessa säännööllinen 16-solu voidaan myös käsittää kvasisäännölliseksi, vuodottelevaksi tesseraktiksi, h{4,3,3}, jonka Coxeterin digrammi on: = ja joka muodostuu vuorottelevista tetraedrisistä soluista. Sen kärkikuvio on kvasisäännöllinen tetratetraedri eli oktaedri, jolla on tetraedrinen symmetria,


title: Kvasisäännöllinen monitahokas

text: Euklidisessa 3-avaruudessa ainoa kvasisäännöllinen hunajakenno on vuorotteleva kuutiollinen hunajakenno h{4,3,4}, jonka Coxeterin diagrammi on seuraavanlainen: . Se muodostuu vuorottelevista tetraedrin ja oktaedrin muotoisista soluista. Sen kärkikuvio on kvasisäännöllinen kuboktaedri, .


title: Kvasisäännöllinen monitahokas

text: Hyperbolisessa 3-avaruudessa muuan kvasisäännöllinen hunajakenno on vuorotteleva kertaluvun 5 kuutiollinen hunajakenno, h{4,3,5}, jonka Coxeterin diagrammit ovat: = . Se koostuu vuorottelevista tetraedrisista ja ikosaedrisistä soluista. Sen kärkikuvio on kvasisäännöllinen ikosidodekaedri, . Se on sukua parakompaktille vuorottelevalle kertaluvun 6 kuutiolliselle hunajakennolle, h{4,3,6}, jossa vuorottelevat tetraedriset ja kuusikulmaiset solut ja jonka kärkikuvio on kvasisäännöllinen triheksagonaalinen laatoitus, .


title: Kvasisäännöllinen monitahokas

text: Muotoa {p,3,4) tai olevien polytooppien ja hunajakennojen symmetria voidaan puolittaa: , jolloin saadaan kvasisäännöllinen muoto , jolla eri väriset {p, 3}-solut vuorottelevat. Tällaisiin tapauksiin kuuluu euklidinen kuutiollinen hunajakenno {4,3,4} kuutiomaisine soluineen, kompakti hyperbolinen {4,3,4} kenno dodekaedrin muotoisine soluineen sekä parakompakti {6,3,4}, äärettöminen kuusikulmaisen laatoituksen mukaisine soluineen. Niissä on neljä solua jokaisen kärjen ympärillä vuorottelevin värein. Niiden kärkikuviot ovat kvasisäännöllisiä tetratetraedrejä, = .


title: Kvasisäännöllinen monitahokas

text: Samaan tapaan muotoa {p,3,6} tai olevien säännöllisten hyperbolisten hunajakennojen symmetria voidaan puolittaa: , jolloin saadaan kvasisäännölliset muodot , joilla eri väriset {p,3} -solut vuorottelevat. Niissä jokaisen särmän ympärillä on kuusi solua, joilla vuorottelee kaksi väriä. Niiden kärkikuviot ovat kvasisäännöllisiä kolmiolaatoituksia, .


title: Away-Bali

text: Away-Bali on Aito Median tuottama realitysarja, joka alkoi lokakuussa 2018. Sarjassa seurataan neljän suomalaisen nuoren aikuisen elämänmenoa Balin trooppisella saarella. Sarjan päähenkilöt ovat Ayu, Tiiu, Kati ja Jeppe. Away-Balin esittelyjakso julkaistiin Yle Areenaan 22. lokakuuta 2018 ja ensimmäinen seurantajakso 29. lokakuuta 2018. Away - Bali on lähes reaaliajassa kuvattava seurantareality. Sarjan noin kymmenminuuttiset jaksot julkaistaan Yle Areenassa yksi jakso kerrallaan maanantaista torstaihin. Jakson keskiössä on aina yksi sarjan päähenkilöistä. Sarjaa kuvataan seitsemän viikon ajan, ja jaksot esitetään Yle Areenassa kahden päivän viiveellä. Yle Areenassa julkaistut viikon neljä jaksoa esitetään koosteena sunnuntai-iltaisin klo 21.25 Yle TV2:ssa.


title: Away-Bali

text: Suomalais-balilainen Ayu, 30, asuu säännöllisesti Balilla. Ayu muutti saarelle hetken mielijohteesta hänen balilaisen isänsä kuoltua neljä vuotta sitten. Supersinkuksi itseään tituleeraava Ayu tasapainottelee länsimaisen ja balilaisen kulttuurin välillä Balin hipsterimekassa Canggussa. Ayu työskentelee sosiaalisen median konsulttina, ja vapaa-ajallaa hän surffaa ja käy treffeillä. Ayu haaveilee omasta perheestä ja pohtii aloilleen asettumisen vaikeutta.


title: Away-Bali

text: Jeppe, 30, on vekkuli Pohjoisen poika, varsinainen Suomen ja Balin väliä seilaavan Peter Panin ruumiillistuma. Jeppe asuu Balilla noin 7–8 kuukautta vuodesta, ja loppuvuoden hän työskentelee perheyrityksessä Kuusamossa. Entinen ammattilaislumilautailija jumittui joitakin vuosia sitten pahemman kerran oravanpyörään ja teki muutaman vuoden aivan liikaa töitä. Ylennyksen kynnyksellä hän päätti irtisanoutua ja lähti elämään elämäänsä Balille. Hän ei ole katunut päätöstään päivääkään. Jeppe viettää päivänsä Balilla surffaten, joogaten, skeitaten, juhlien ystävien kanssa ja suomalaisittain saunoen.


title: Away-Bali

text: Tiiu, 25, etsii sisäistä rauhaa ja harmoniaa. Bali siintää horisontissa paikkana, jossa taivaanrannan maalarina kunnostautunut Tiiu voisi keskittyä itseensä; joogata, tanssia, laulaa, maalata ja eksyä viidakkoon. Nuoresta iästään huolimatta Tiiu kokee olevansa vanha sielu, eikä ikätoverien tyypillinen reppureissumeininki tunnu omalta. Filosofinen matka itseen sotii välillä mielitekojen kanssa, kun Tiiu tasapainottelee henkisyyden ja materian rajamaastossa ja vanhat epävarmuudet nostavat päätään.


title: Away-Bali

text: Kati, 28, on luonut saarelle oman pikku Bali-perheensä ja elelee tyytyväisenä kaukana turistirysistä ja trendikahviloista. Nurmijärveltä alun perin kotoisin oleva, järkevä ja käytännönläheinen Kati säästää joka kesä Suomessa kesätyöstään saamansa rahat, jotta voi elää talvet unelmaansa Balilla. Kati täyttää päivänsä surffauksen lisäksi tutustumalla syvemmin balilaiseen elämänmenoon sekä seikkailemalla toinen toistaan upeammissa kohteissa ympäri saarta.


title: Away-Bali

text: Away – uutuusreality vie sinne, missä sinäkin haluaisit olla Yle.fi 23.10.2018 Viitattu 8.11.2018


title: Away-Bali

text: Away-Bali Yle Areenassa


title: Away-Bali

text: Away-Jeppe herkistyy ajatellessaan perhettään – tunnollinen isoveli katsoi mielellään pikkusiskonsa perään Yle.fi 7.11.2018


title: Away-Bali

text: Away-Ayulle surullinen viesti Indonesian lento-onnettomuudesta – koneessa oli hänen tuttujaan Yle.fi 1.11.2018


title: Away-Bali

text: Away-Jepen resepti elämään: "Ihmisten pitäisi ajatella omaa parastaan" Yle.fi 31.10.2018


title: Away-Bali

text: Omaisuudestaan luopunut Away-Tiiu: "Sä et oikeesti tarvitse mitään" Yle.fi 30.10.2018


title: Away-Bali

text: Away-Kati luki järkyttävän uutisen Facebookista: "Tuli ihan hirveä olo" Yle.fi 29.10.2018


title: Francesca Woodman

text: Francesca Stern Woodman (3. huhtikuuta 1958 – 19. tammikuuta 1981) oli yhdysvaltalainen valokuvaaja, joka tunnetaan mustavalkoisista, naisia esittävistä valokuvistaan. Kuvissa on yleensä joko hän tai muita naisia, joko vaatteet päällä tai ilman vaatteita. Pitkien valotusaikojen takia monet Woodmanin valokuvista ovat sumuisia, jolloin naiset näyttävät sulautuvan ympäristöönsä.


title: Francesca Woodman

text: Woodman teki itsemurhan 22-vuotiaana hypätessään rakennuksen ikkunasta.


title: Evoluutio – Miten lajit kehittyvät?

text: Evoluutio – Miten lajit kehittyvät? on Juha Valsteen kirjoittama eliöiden kehittymistä käsittelevä teos. Sen on vuonna 2018 julkaissut Suomalaisen Kirjallisuuden Seura.


title: Evoluutio – Miten lajit kehittyvät?

text: Tuoreinta tietoa evoluutiosta tarjoava kirja jakautuu yhdeksään pääjaksoon, joiden numerointi tosin on virheellinen, 7. luku puuttuu. Niiden alla hän käsittelee lyhyiden ja pitkien lukujen verran eri aiheita. Lopussa on selityksin varustettu luettelo termeistä ja käsitteistä. Valste on aiemmin kirjoittanut useita kirjoja ihmisen evoluutiosta, tuoreimpina "Ihmislajin synty" vuonna 2012 ja "Neandertalinihminen – kadonnut lajitoveri" 2015.


title: Evoluutio – Miten lajit kehittyvät?

text: Valste käsittelee kirjassa myös kehitysajatuksen historiaa sekä evoluution ja uskontojen suhdetta siihen. Asenne evoluutioon on esimerkiksi Suomen evankelis-luterilaisen kirkon piirissä muuttunut siten, että sitä pidetään totena.


title: Mahāyāna Mahāparinirvāṇa Sūtra

text: Mahāyāna Mahāparinirvāṇa Sūtra eli Nirvana Sutra on mahajanaan kuuluva buddhalainen teksti. Se on kirjoitettu sanskritin kielellä, ja se kertoo Buddhan viimeisistä opetuksista ennen hänen kuolemaansa eli siirtymistään parinirvanaan. Nimityksellä "Mahāparinirvāṇa Sūtra" voidaan tarkoittaa kahta eri tekstiä, joista vanhempi kuuluu paalinkieliseen kaanoniin eli theravadaan ja uudempi on sen pohjalta tehty laajempi sanskritinkielinen kokonaisuus, joka kuuluu mahajanaan.


title: Mahāyāna Mahāparinirvāṇa Sūtra

text: Mahāyāna Mahāparinirvāṇa Sūtra on kirjoitettu vaiheittain ensimmäisellä ja toisella vuosisadalla jaa. eteläisessä Intiassa. Sen opetukset buddhaluonnosta sekä kaikkien tuntemiskykyisten olentojen mahdollisuudesta saavuttaa buddhuus ovat vaikuttaneet suuresti Itä-Aasian buddhalaisuuteen.


title: Mahāyāna Mahāparinirvāṇa Sūtra

text: Nirvana Sutran alkukielinen teksti on säilynyt nykyaikaan vain katkelmina. Kiinalaisina ja tiibetiläisinä käännöksinä tekstistä on eripituisia versioita, joissa on myös alkuperäiseen versioon myöhemmin lisättyjä laajennuksia. Sutra alkaa kuvauksella ajasta, jolloin Buddha on siirtymässä nirvanaan ja ”80 miljardia sataatuhatta bhiksua” eli munkkia ympäröi hänet joka suunnasta. Buddhan suusta tulee erivärisiä säteitä, jotka valaisevat tuhannet Buddhan maat, ja kaikkien olentojen synnit ja huolet pyyhitään pois, mutta ihmiset surevat silti sitä, että hän ei jää heidän luokseen. Buddha puhuu kuulijoilleen, ja näistä opetuksista muodostuu sutran sisältö.


title: Mahāyāna Mahāparinirvāṇa Sūtra

text: Nirvana Sutraa ei ole suomennettu. Sen koko nimi sanskritin kielellä on Mahaparinirvana Maha-Sutra eli ”Suuren täydellisen nirvanan suuri sutra”.


title: Rush Factory

text: Rush Factory Oyj on suomalainen tapahtumajärjestelyihin erikoistunut yritys, jonka osakkeet on listattu Helsingin pörssissä.


title: Rush Factory

text: Rush Factory Oyj listautui Helsingin pörssin First North -listalle marraskuussa 2018.


title: Rush Factory

text: Rush Factoryn kahdeksan suurinta omistajaa olivat seuraavat (Tilanne: 16.10.2018):


title: Arnold Machin

text: Arnold Machin (1911 – 8. maaliskuuta 1999) oli brittiläinen kuvanveistäjä. Hänen tekemänsä muotokuva kuningatar Elisabet II:sta oli vuosikaudet käytössä Englannin punnan kolikoissa ja Royal Mailin postimerkeissä.


title: Arnold Machin

text: Machin syntyi Stoke-on-Trentissä Staffordshiressä perheeseen, jolla oli pitkät perinteet savenvalannassa. Hän pääsi 14-vuotiaana oppipojaksi Mintonsin posliinitehtaaseen. Hän kävi useita taidekouluja, joista yksi oli Lontoon Royal College of Art. Toisen maailmansodan aikana hän oli aseistakieltäytyjä ja oli tämän vuoksi jonkin aikaa vankilassa.


title: Arnold Machin

text: 1940-luvulla kolme Machinin terrakottatyötä pääsi Tate-taidegalleriaan. 1950-luvulla hän teki rintakuvia useista merkkihenkilöistä, kuten Winston Churchillistä, prinssi Philipistä ja Franklin D. Rooseveltistä.


title: Arnold Machin

text: Vuonna 1965 Postmaster General Tony Benn pyysi Machinia yhtenä muiden taiteilijoiden joukosta toimittamaan oman ehdotuksensa uudeksi postimerkkeihin painettavaksi kuningattaren muotokuvaksi. Machinin ehdotus valittiin, ja ensimmäiset hänen kuvaansa kantavat Royal Mailin postimerkit tulivat myyntiin 5. kesäkuuta 1967. Samaa kuvaa käytettiin postimerkeissä 50 vuoden ajan yli 130 erivärisessä merkissä. Se lyötiin myös punnan kolikoihin vuosien 1968–1984 välillä.


title: Arnold Machin

text: Machin kuoli 8. maalikuuta 1999 kotonaan Staffordshiressä. Hänen vaimonsa Patricia Newton oli tunnettu kukka-aiheiden maalari ja heidän poikansa Francis arkkitehti.


title: Arnold Machin

text: Machinista tehtiin vuonna 1965 Brittiläisen imperiumin ritarikunnan jäsen arvolla "Officer".


title: Kuihtuu kesäinen maa

text: Kuihtuu kesäinen maa on Rauli Badding Somerjoen esittämä musiikkikappale vuodelta 1981. Se on merkitty Somerjoen sävellykseksi. Sanat on tehnyt Pirkko-Liisa Vakkuri. Marraskuussa 2018 esitettiin, että sävelmä on plagiaatti unkarilaisesta 1960-luvun iskelmähitistä ”Minden ember boldog akar lenni”, jonka tekijät ovat Attila Dobos ja Sandor Halmágyi. Unkarilainen sävelmä on levytetty ensi kerran vuonna 1966, laulusolistina Teri Harangozó.


title: Kuihtuu kesäinen maa

text: ”Kuihtuu kesäinen maa” julkaistiin vuonna 1981 singlenä ja vuonna 1982 albumilla "Ikkunaprinsessa". Laulun ovat levyttäneet myös muun muassa Yölintu ja Marko Maunuksela..


title: Robert Liston

text: Robert Liston (28. lokakuuta 1794 Ecclesmachan, Länsi-Lothian, Skotlanti – 9. joulukuuta 1847 Lontoo, Englanti) oli skotlantilainen kirurgi. Hänet tunnettiin taidoistaan aikakautena, jolloin ei ollut anestesiaa ja jolloin nopeudella oli merkitystä potilaan kipuun ja selviytymiseen. Liston oli uranuurtaja useissa eri amputaatiomenetelmissä ja hän oli ensimmäinen, joka käytti anestesiaa (eetteri) Euroopassa erään leikkauksen aikana vuonna 1846.


title: Robert Liston

text: Liston nimitettiin Edinburghin yliopiston anatomian opettajaksi vuonna 1818 ja hän harjoitti kirurgiaa Edinburghin sairastuvassa Royal Infirmary of Edinburghissa. Hänen tärkeimpiä teoksiaan ovat "The Elements of Surgery" (1832) ja "Practical Surgery" (1837).


title: Kansallisarkiston Joensuun toimipaikka

text: Kansallisarkiston Joensuun toimipaikka on yksi Suomen Kansallisarkiston toimipaikoista. Se oli aiemmin Joensuun maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin.


title: Kansallisarkiston Joensuun toimipaikka

text: Joensuun maakunta-arkiston juuret ulottuvat 1930-luvulle. Pohjois-Karjalan maakuntaliiton 21. maaliskuuta 1936 pitämässä perustavassa kokouksessa asetettiin tavoitteeksi paitsi oman läänin, myös oman korkeakoulun ja oman maakunta-arkiston perustaminen. Kaikki saatiin ainakin joksikin aikaa. Joensuun maakunta-arkisto aloitti toimintansa syyskuun 1. päivänä 1974 väliaikaisissa tiloissa Pohjois-Karjalan lääninvirastotalolla.


title: Kansallisarkiston Joensuun toimipaikka

text: Vuonna 1991 arkisto pääsi muuttamaan sille rakennettuihin tiloihin Joensuun yliopiston kampukselle. Samana vuonna silloinen valtionarkisto päätti siirtää Kuopion läänin arkistot Mikkelin maakunta-arkistosta Joensuuhun. Myös Kuopion läänin viranomaiset määrättiin suorittamaan jatkossa arkistosiirtonsa Joensuun maakunta-arkistoon. Päätös ennakoi tulevaa piirijakomuutosta, joka toteutuikin muutamaa vuotta myöhemmin.


title: Kansallisarkiston Joensuun toimipaikka

text: Vuoden 1997 piirijaossa Joensuun alueeksi määriteltiinkin Pohjois-Karjalan ja Pohjois-Savon maakuntien alueet.


title: Kansallisarkiston Joensuun toimipaikka

text: Vuonna 2017 Joensuun maakunta-arkisto sulautui osaksi Kansallisarkistoa muiden maakunta-arkistojen tapaan. Entinen Joensuun maakunta-arkisto toimii nykyään Kansallisarkiston Joensuun toimipaikkana.


title: Kansallisarkiston Joensuun toimipaikka

text: Maakunta-arkiston johtajina ovat toimineet:


title: Kansallisarkiston Joensuun toimipaikka

text: Piirijaon mukaisesti Joensuun maakunta-arkisto vastaanotti valtion virastojen asiakirjasiirrot Pohjois-Karjalan ja Pohjois-Savon liittojen alueilta. Virastot luovuttivat maakunta-arkistoon 40 vuotta vanhemmat pysyvästi säilytettävät asiakirjat. Myös yksityiset henkilöt, järjestöt ja seurat siirsivät runsaasti asiakirjoja maakunta-arkistoon.


title: Kansallisarkiston Joensuun toimipaikka

text: Vuoden 2012 lopussa maakunta-arkistossa oli asiakirjoja yli kymmenen hyllykilometriä, näistä noin kymmenen prosenttia oli yksityisiä arkistoja. Mikrofilmien määrä oli yli 140 000 kappaletta.


title: Kansallisarkiston Joensuun toimipaikka

text: Entisessä maakunta-arkistossa säilytetään seurakuntien vanhoja arkistoja. Toimipaikan vanhimmat asiakirjat ovat 1600-luvulta.


title: Kansallisarkiston Joensuun toimipaikka

text: Suurimmat asiakasryhmät muodostuvat historiantutkijoista ja opiskelijoista sekä suku- ja kotiseutututkimuksen harrastajista. Asiakaskäyntejä on vuodessa noin 4 000.


title: Kansallisarkiston Joensuun toimipaikka

text: Entisen maakunta-arkiston asiakkailla on käytettävissään 20-paikkainen tutkijasali ja kahdeksanpaikkainen mikrofilmien lukusali sekä asiakaspäätteitä, joissa on internet-yhteys. Asiakkaiden käytössä on käsikirjasto, minkä lisäksi on myös mahdollista tilata teoksia makasiineihin sijoitetuista kirjakokoelmista. Entisen maakunta-arkiston vieressä sijaitsee yliopiston kirjasto.


title: Kansallisarkiston Oulun toimipaikka

text: Kansallisarkiston Oulun toimipaikka on yksi Suomen Kansallisarkiston toimipaikoista. Se oli aiemmin Oulun maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin.


title: Kansallisarkiston Oulun toimipaikka

text: Oulun maakunta-arkisto perustettiin vuonna 1932. Suomen ensimmäisen maakunta-arkiston perustaminen 1927 Hämeenlinnaan sai liikkeelle Pohjois-Suomen yhteiskunnalliset vaikuttajat vaatimaan Pohjois-Suomen alueelle omaa arkistoa. Arkistovaltuuskunta totesi tämän suuren alueen olevan oman arkiston tarpeessa. Vuonna 1929 sattunut Ainolan puiston museo- ja kirjastotalon palo nopeutti omalta osaltaan arkiston perustamista.


title: Kansallisarkiston Oulun toimipaikka

text: Palaneen talon paikalle valmistui vuonna 1931 Hupisaarten puistoalueelle Ainolan kirjasto-, arkisto- ja museotalo, ja toisena maakunta-arkistona Oulun maakunta-arkisto avattiin yleisön käyttöön 1. helmikuuta 1932. Arkiston avaamisen mennessä arkistopiirin piiri- ja paikallisviranomaisilta oli kerätty melkoinen osa ennen vuotta 1882 syntyneestä asiakirjamateriaalista.


title: Kansallisarkiston Oulun toimipaikka

text: Maakunta-arkiston toiminnassa talvisota merkitsi isoa muutosta. Vaikka suurin osa asiakirjoista oli siirretty turvaan Muhokselle jo lokakuun aikana, samaan aikaan Suomen itärajan arkistoja siirrettiin turvaan Oulun maakunta-arkistoon. Talvisodan aikana Ainolaan osui useita palopommeja, joiden aiheuttamien vahinkojen vuoksi arkisto oli puolisen vuotta suljettuna.


title: Kansallisarkiston Oulun toimipaikka

text: Huhtikuussa 1983 arkisto muutti ahtaiksi käyneistä toimitiloistaan Ainolasta Arkistokadulle nykyiseen asianmukaiseen rakennukseensa, joka on entinen tukkuliikkeen varastorakennus.


title: Kansallisarkiston Oulun toimipaikka

text: Vuonna 2017 Oulun maakunta-arkisto sulautui osaksi Kansallisarkistoa muiden maakunta-arkistojen tapaan. Entinen maakunta-arkisto toimii nykyään Kansallisarkiston Oulun toimipaikkana.


title: Kansallisarkiston Oulun toimipaikka

text: Toimipaikalla on käytössään kaikkiaan noin 22 hyllykilometriä hyllytilaa, joka riittää 2020-luvulle saakka tasaisella kartuntavauhdilla.


title: Kansallisarkiston Oulun toimipaikka


title: Kansallisarkiston Oulun toimipaikka

text: Oulun maakunta-arkiston arkistopiiri käsitti maantieteellisesti noin puolet Suomesta, ja siihen kuuluivat Pohjois-Pohjanmaan, Kainuun ja Lapin maakuntien alueet. Entisen maakuna-arkiston kokoelmat voidaan jakaa neljään osaan: viranomaisarkistot, yksityisarkistot, jäljennöskokoelmat sekä käsikirjasto.


title: Kansallisarkiston Oulun toimipaikka

text: Nykyinen Kansallisarkiston Oulun toimipaikka on ensisijaisesti viranomaismateriaalia tallentava arkisto. Pohjois-Suomen valtion piiri- ja paikallisviranomaisten arkistoja, joiden asiakirjat ovat pääsääntöisesti 40 vuotta vanhempia, on kertynyt noin 11 hyllykilometriä (v. 2011). 40 vuotta nuoremmat asiakirjat viranomaiset säilyttävät itse. Lisäksi entisessä Oulun maakunta-arkistossa säilytetään yli 3 000 yksityisen arkistonmuodostajan, siis yksityishenkilöiden, sukujen, yhdistysten, seurojen ja liikeyritysten arkistoja. Yhteensä näitä yksityisarkistoja, joita luovutetaan keskimäärin 50 hyllymetriä lisää vuosittain, on vajaa 3 hyllykilometriä (v. 2011).


title: Kansallisarkiston Oulun toimipaikka

text: Toimipaikan erikoisuus on Laestadiana-kokoelma, joka on muodostettu lestadiolaista herätysliikettä edustavien ja sitä lähellä olevien yhdistysten ja yksityishenkilöiden luovutuksista. Myös Heikeliana- ja Simeliana-kokoelmiin on koottu entiselle maakunta-arkistolle luovutettujen edellä mainittujen laajojen sukujen edustajien henkilöarkistoja. Myös maailman tunnetuimman suomalaisen eli joulupukin arkistoa säilytetään Kansallisarkiston Oulun toimipaikassa. Vuodesta 1997 lähtien kokoelmaan liitetään otanta joulupukille vuosittain postitse saapuneista lasten kirjeistä ja korteista. Entisen maakunta-arkiston vanhin asiakirja on vuodelta 1558, vanhin suomenkielinen asiakirja vuodelta 1662 ja vanhin koneella kirjoitettu asiakirja vuodelta 1876.


title: Kansallisarkiston Oulun toimipaikka

text: Entinen Oulun maakunta-arkisto säilyttää Petsamon alueen 1920–1940-lukujen arkistomateriaaleja. Toimipaikalla on roolinsa saamelaisen asiakirja-aineiston osalta ja valtakunnallinen rooli kotiseutuarkistotoiminnassa. Pohjoissuomalaiset yhdistykset, seurat, liikelaitokset, henkilöt ja suvut luovuttivat Oulun maakunta-arkistolle arkistojaan runsaasti. Lisäksi entisessä maakunta-arkistossa säilytetään ulkoasiainhallinnon edustustojen arkistoja.


title: Kansallisarkiston Oulun toimipaikka

text: Toimipaikasta löytyy useita erikoisluetteloita, jotka helpottavat asiakkaiden ja henkilökunnan tiedonhakua olennaisesti. Useimmat luettelot sisältyvät arkistotietokanta Vakkaan ja osa niistä täydentyy kaiken aikaa syöttötyön jatkuessa tai arkistoluovutusten myötä.


title: Kansallisarkiston Oulun toimipaikka

text: Näitä ovat muun muassa:


title: Suojärvi (järvi Keuruulla)

text: Suojärvi on Keski-Suomessa Keuruun ja Ähtärin rajan tuntumassa sijaitseva järvi, joka kuuluu Kokemäenjoen vesistöön.


title: Suojärvi (järvi Keuruulla)

text: Järven pinta-ala on 232 hehtaaria eli 2,3 neliökilometriä. Se on 4,7 kilometriä pitkä ja 1,1 kilometriä leveä. Järvellä on kaksi järviallasta, joista pohjoisinta allasta kutsutaan nimellä Vähä Suojärvi ja eteläisintä nimellä Suojärvi. Järvialtaiden välissä on lyhyt jokimainen salmi, jonka leveys on kapeimmillaan 30 metriä. Järvi sijaitsee alavalla metsäalueella, missä esiintyy paljon soistunutta metsämaata. Kalmonsuon turvetuotantoalue sijaitsee aivan lähellä ja sen kuivatusvedet on johdettu Suojärveen.


title: Suojärvi (järvi Keuruulla)

text: Järvessä on laskettu olevan yhdeksän saarta, jota sijaistevat kaikki Suojärven osassa. Niiden yhteispinta-ala on 8,2 hehtaaria, mikä on noin 3,4 % järven kokonaispinta-alasta. Saarista kaksi, Isosaari ja Korkeasaari, ovat yli hehtaarin suuruisia, muista saarista viisi ovat yli aarin ja loput kaksi ovat alle aarin kokoisia. Muita nimettyjä saaria ovat Viidenpuunsaari ja Koivikkosaari. Isosaari on 450 metriä pitkä ja 200 metriä leveä. Sen pinta-ala on 6,4 hehtaaria. Saari on autio ja sen eteläpuoli on luonnonsuojelualuetta. Korkeasaari sijaitsee heti sen kaakkoispuolella ja se on 180 metriä oitkä ja 100 metriä leveä.


title: Suojärvi (järvi Keuruulla)

text: Järvi on luodattu ja siitä on julkaistu syvyyskartat. Sen tilavuus on 4,8 miljoonaa kuutiometriä eli 0,0048 kuutiokilometriä. Järven keskisyvyys on 2,1 metriä ja suurin syvyys on 7,0 metriä. Syvin kohta sijaitsee Hanhilahden maatilan kohdalla rannan tuntumassa. Kuuden metrin syväys löytyy kahdessa kohtaa Isosaaren länsipuolella. Pohjoispään tulouomassa ja eteläpään luusuassa on hyvin matalaa.


title: Suojärvi (järvi Keuruulla)

text: Järven rantaviivan pituus on 17,8 kilometriä, josta saarten rantaviivan yhteispituus on 2,3 kilometriä. Järven ympäristön haja-asutus muodostuu 15 talosta, joista seitsemän ovat maatiloja. Rannoille on rakennettu noin 40 vapaa-ajan asuntoa. Niille tulee tiet järven kummaltakin puolelta kulkevilta kyläteiltä, jotka haarautuvat yhdystieltä 6212.


title: Suojärvi (järvi Keuruulla)

text: Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Pihlajaveden reitin valuma-alueella (35.48), jonka Pihlajaveden alueeseen (35.483) järvi kuuluu. Järven vedenpinnan korkeus on 146,6 metriä mpy. Järvi sijaitsee Liesjärveltä (804 hehtaaria, ha) Pihlajavedelle virtaavalla vesireitillä. Järvi kuuluu Pihlajaveden reitin latvavesiin ja sen yläpuolella sijaitsevat enää Kaijanpuron valuma-alue (35.489) ja Liesjärven valuma-alue (35.484). Järvi saa pääosan vedestään näiltä kahdelta valuma-alueelta, koska niiden lasku-uomat Kaijanpuro ja Liesjoki laskevat Vähä Suojärveen.


title: Suojärvi (järvi Keuruulla)

text: Suojärveen laskee siihen johdettuja ojitettujen soiden johto-ojia esimerkiksi Salmensuolta, Niininevalta, Niinisuolta, Ranta-ahonsuolta ja Kalmonsuolta. Suojärven omalta lähialueella on kolme yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Kalmonlampi (3 ha), joka laskee länsirantaan Kalmonsuolta. Länsirannalla sijaitsee Kortelampi (2 ha), joka laskee Vähään Suojärveen lyhyttä ojaa myöten. Kauempaa metsäalueelta laskee Niinilampi (1 ha) pitkää ojaan pitkin Kortelampeen.


title: Suojärvi (järvi Keuruulla)

text: Järven laskujoki Ryönänkoski on lyhyt koskimainen joki, joka laskee 700 metrin jälkeen Martinjärveen (105 ha).


title: Kansallisarkiston Turun toimipaikka

text: Kansallisarkiston Turun toimipaikka on yksi Suomen Kansallisarkiston toimipaikoista. Se oli aiemmin Turun maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin.


title: Kansallisarkiston Turun toimipaikka

text: Turun maakunta-arkisto (TMA) perustettiin vuonna 1932. Maakunta-arkiston perustamista nopeuttivat paikallisten yliopistojen, Turun yliopiston ja Åbo Akademin tieteellisen työskentelyn ja kasvavan opiskelija- ja tutkijakunnan tarpeet. Turku oli ensimmäinen paikkakunta, johon maakunta-arkistolle rakennettiin oma, arkistotarkoitukseen suunniteltu rakennus. Klassista tyyliä edustavan rakennuksen suunnitteli arkkitehti Yrjö A. Waskinen. Tässä kiinteistössä arkisto on toiminut koko toimintansa ajan, joskin vuonna 1986 arkiston yhteyteen valmistui lisärakennus ja vanha rakennus peruskorjattiin vuonna 1987.


title: Kansallisarkiston Turun toimipaikka

text: Turussa arkiston käyttäjämäärät nousivat voimakkaasti muiden maakunta-arkistojen lailla 1970-luvulta 1990-luvun loppuun saakka. Pääsyynä tähän oli sukututkimusharrastuksen voimakas kasvu. Käyttäjämäärien voidaan todeta kasvaneen 1950-luvun noin 1 800 vuotuisesta käyttäjästä vuoden 2000 13 000 tutkijakäyntiin. Tämä kasvu on asettanut omat vaatimuksensa niin kokoelmien käytölle, hoidolle kuin tutkijasalin palveluillekin. 2000-luvulla tutkijakäynnit vakiintuivat noin 7 000:een, kun käytetyimpiä aineistoja oli digitoitu ja saatettu Internetin kautta asiakkaiden käyttöön.


title: Kansallisarkiston Turun toimipaikka

text: Vuonna 2017 Turun maakunta-arkisto sulautui osaksi Kansallisarkistoa muiden maakunta-arkistojen tapaan. Entinen maakunta-arkisto jatkaa toimintaansa Kansallisarkiston Turun toimipaikkana.


title: Kansallisarkiston Turun toimipaikka

text: Maakunta-arkiston johtajina ovat toimineet:


title: Kansallisarkiston Turun toimipaikka

text: Entiseen maakunta-arkistoon siirrettyjen asiakirjojen määrä on kasvanut voimakkaasti, etenkin 2000-luvulla hallinnossa tapahtuneiden muutosten seurauksena. 1950-luvulla arkistossa oli asiakirjoja noin 5,2 hyllykilometriä, vuonna 2000 määrä oli noussut 15 hyllykilometriin ja 2011 ylitettiin 17 hyllykilometrin raja. Karttoja ja piirustuksia on noin 316 000 kappaletta. Turun toimipaikan hyllykapasiteetti on noin 19 hyllykilometriä ja lisäksi osa tiloista on varattu kirjaston ja karttakokoelmien säilyttämiseen.


title: Kansallisarkiston Turun toimipaikka

text: Toimipaikan vanhin asiakirja on pergamentille laadittu rajankäyntiasiakirja Huittisista vuodelta 1510. Turun palossa vuonna 1827 tuhoutui huomattava määrä Turussa toimineiden virastojen ja yksityisten henkilöiden arkistoja. Tämä on osaltaan vaikuttanut koko Suomen arkistotilanteeseen, sillä Turku oli ollut tuohon saakka satojen vuosien ajan valtakunnan itäisen osan merkittävin hallintokaupunki.


title: Kansallisarkiston Turun toimipaikka

text: Ennen sulautumista Kansallisarkistoon arkistoon siirsivät asiakirjojaan Varsinais-Suomen ja Satakunnan maakuntien alueilla toimivat valtion viranomaiset. Useat alueen seurakunnat ovat tallettaneet sataa vuotta vanhempia asiakirjojaan entiseen maakunta-arkistoon. Yritys-, yhdistys- ja henkilöarkistoja on otettu vastaan lahjoituksina ja talletuksina vuodesta 1932 alkaen. Paikallisten toimijoiden arkistot pyritään ohjaamaan kotiseutu- ja paikallishistoriallisiin arkistoihin, joiden toimintaa tukemaan järjestetään kotiseutu- ja yhdistysarkistokursseja.


title: Kansallisarkiston Turun toimipaikka

text: Turun toimipaikka osallistuu arkistoalan koulutusyhteistyöhön yliopistojen kanssa ja omassa koulutusohjelmassaan se on erityisesti korostanut kunnille tarjottavaa koulutusta. Näyttelytoiminnassa painopiste on viime vuosina ollut toisaalta entisen arkistolaitoksen yhteisissä verkkonäyttelyissä ja toisaalta museoiden kanssa järjestettävissä yhteisnäyttelyissä.


title: Kansallisarkiston Vaasan toimipaikka

text: Kansallisarkiston Vaasan toimipaikka on yksi Suomen Kansallisarkiston toimipaikoista. Se oli aiemmin Vaasan maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin.


title: Kansallisarkiston Vaasan toimipaikka

text: Suomen viidentenä maakunta-arkistona aloitti toimintansa vuonna 1936 Vaasan maakunta-arkisto. Arkisto oli nuorin maakunta-arkistojen ensimmäisen aallon aikana perustetuista. Sen toimialueeksi oli määritelty tuolloinen Vaasan lääni. Toiminta alkoi samassa rakennuksessa Vaasan kaupunginkirjaston kanssa. Yhteiseloa kirjaston kanssa ja jatkuvasti ahtaista tiloista valitellen kesti vuoteen 1987, jolloin arkisto pääsi muuttamaan entiseen SOK:n varastokiinteistöön, jossa entinen arkisto, nykyinen Kansallisarkiston toimipaikka edelleenkin toimii. Tosin tilat ovat jälleen käymässä ahtaiksi.


title: Kansallisarkiston Vaasan toimipaikka

text: Eritoten Vaasan-maakunta-arkisto joutui panostamaan kaksikielisyyteen, vaikka etenkin Turussa ja myös Hämeenlinnassa ruotsinkielisten tallenteiden osuus on ollut kohtuullisen merkittävä.


title: Kansallisarkiston Vaasan toimipaikka

text: Vuonna 2017 Vaasan maakunta-arkisto sulautui osaksi Kansallisarkistoa muiden maakunta-arkistojen tapaan. Entinen maakunta-arkisto on nykyään Kansallisarkiston Vaasan toimipaikka.


title: Kansallisarkiston Vaasan toimipaikka

text: Arkiston johtajina ovat toimineet:


title: Kansallisarkiston Vaasan toimipaikka

text: Vaasan maakunta-arkiston kokoelmat karttuivat etupäässä Pohjanmaan, Keski-Pohjanmaan ja Etelä-Pohjanmaan liittojen alueella toimivien piiri- ja paikallishallintoviranomaisten yli 40 vuotta vanhoista asiakirjoista. Entisen maakunta-arkiston kokoelmat ovat laajuudeltaan noin seitsemän hyllykilometriä. Viranomaisarkistojen lisäksi kokoelmiin kuuluu satoja yksityisarkistoja, kuten liikeyritysten, yhdistysten, seurojen, kylien, talojen, sukujen, perheiden tai yksityishenkilöiden arkistoon tallentamia.


title: Kansallisarkiston Vaasan toimipaikka

text: Vanhin asiakirjatoimipaikassa on vuodelta 1407 peräisin olevan kauppakirja "Norra Vallgrundin" kyläarkistoon sijoitettuna. Viranomaisten vanhimmat yhtäjaksoiset asiakirjasarjat alkavat pääsääntöisesti aikaisintaan 1600- ja 1700-luvuilta. Kuitenkin suurin osa arkistomateriaalista koostuu autonomian ja itsenäisyyden ajan arkistotallenteista.


title: Kansallisarkiston Vaasan toimipaikka

text: Myös Vaasassa on laaja kokoelma mikrotallenteita, jotka paljolti palvelevat hyvin laajaa sukututkimusharrastusta. Vaasan on toivottu erikoistuvan myös esimerkiksi siirtolaisuuteen, sillä onhan arkiston alue mitä selvimmin Suomen siirtolaisten lähtöaluetta.


title: Kansallisarkiston Vaasan toimipaikka

text: Entisen maakunta-arkiston kokoelmiin kuuluu myös merkittävänä osana yli 50 000 nidettä käsittävä kirjasto, joka koostuu lähinnä historian alaan liittyvästä kirjallisuudesta. Kirjoja ei kuitenkaan anneta kotilainaan.


title: Minna Rytisalo

text: Minna Rytisalo (s. 1974 Sodankylä) on suomalainen kirjailija ja lukion äidinkielenopettaja. Hänen esikoisteoksensa "Lempi" (2016) oli ehdolla Helsingin Sanomien kirjallisuuspalkinnon, Runeberg-palkinnon ja Lappi-kirjallisuuspalkinnon saajaksi. Vuonna 2017 teos sai Kiitos kirjasta -mitalin ja Botnia-palkinnon. Rytisalon toinen romaani, Minna Canthista kertova "Rouva C", ilmestyi vuonna 2018.


title: Minna Rytisalo

text: Rytisalo on koulutukseltaan filosofian maisteri. Hän asuu Kuusamossa.


title: The Outward Urge

text: The Outward Urge on brittiläisen tieteiskirjailijan John Wyndhamin tieteisromaani vuodelta 1959. Kirja julkaistiin "John Wyndham"- ja "Lucas Parkes" -nimisten henkilöiden yhteistuotantona, mutta molempien nimien takana oli todellisuudessa sama henkilö – salanimi "Lucas Parkes" syntyi Wyndhamin useista keskimmäisistä nimistä.


title: The Outward Urge

text: Romaani koostuu neljästä osasta, jotka sijoittuvat kukin 50 vuoden päähän toisistaan. Ne julkaistiin ennen romaaniversiota "New Worlds" -aikakauslehdessä huhtikuun ja syyskuun 1958 välillä.


title: The Outward Urge

text: Vuonna 1994 ”Ticker” Troon tuhoaa Neuvostoliiton avaruusjoukkojen brittiläistä avaruusasemaa kohti laukaiseman ohjuksen, mutta saa samalla itse surmansa. Hänelle myönnetään teostaan postuumi Viktorian risti.


title: The Outward Urge

text: Vuonna 2044 ”Ticker” Troonin poika Michael Troon on nimitetty Yhdistyneen kuningaskunnan kuuaseman päälliköksi. Hän ja hänen alaisensa seuraavat avuttomina, kuinka Maan suurvallat tuhoavat toisensa ydinsodassa.


title: The Outward Urge

text: Vuonna 2094 Michael Troonin pojanpojanpoika Geoffrey Montgomery Trunho menehtyy Brasilian avaruusjoukkojen Mars-lennolla.


title: The Outward Urge

text: Vuonna 2144 Geoffrey Montgomery Trunhon pojanpoika George Montgomery Troon on osallisena ensimmäisellä miehitetyllä lennolla Venukseen.


title: Elisabeth Andrae

text:
Louise Elisabeth Andrae (3. elokuuta 1876 Leipzig – 1945 Dresden) oli saksalainen taidemaalari, jonka tyylisuunta oli postimpressionismi. Hän teki myös paljon vesiväritöitä.
Andrae opiskeli maalaustaidetta ensiksi Dresdenissä Gustav Adolf Thammin ja myöhemmin Karlsruhessa Hans von Volkmannin oppilaana. Hän asettui asumaan Dresdeniin, mutta vietti paljon aikaa Hiddenseen saarella.


title: Elisabeth Andrae

text: Hiddenseelle muodostui naistaiteilijoiden ryhmä, joka sai nimen Hiddensee Künstlerinnenbund. Siihen kuuluivat myös Clara Arnheim, Käthe Loewenthal , Elisabeth Büchsel ja Katharina Bamberg. Ryhmä piti säännöllisesti näyttelyitä Henni Lehmannin vuonna 1920 perustamassa Blaue Scheune- tapahtumassa.


title: Elisabeth Andrae

text: Andraella oli myös omia näyttelyitä Ahrenshoopissa toimineen Kunstkaten- ryhmän kanssa.


title: Elisabeth Andrae

text: Vorderasiatisches Museumin johtaja ja kuraattori Walter Andrae, oli Elisabeth Andraen veli. Elisabeth Andrae avusti veljeään tekemällä kaivauspaikkoja, kuten Assuria, Urukia, Babylonia ja Yazılıkayaa esittäviä seinämaalasuksia. Niistä kaksi on yhä nähtävillä museossa.


title: Elisabeth Andrae

text: Andraen työt saivat hyväksynnän myös Saksaa 1933–1945 hallinneilta kansallissosialisteilta. Hänen kuolinpäiväänsä ei tiedetä, se lienee ollut joko Dresdenin suurpommitusten aikaan tai välittömästi niiden jälkeen.


title: Ampumahiihdon maailmancup 2020–2021

text: Ampumahiihdon maailmancup 2020–2021 on cupin 44. kausi, joka tulee alkamaan 28. marraskuuta 2020 Suomen Kontiolahdelta ja päättymään 21. maaliskuuta 2021 Norjan Holmenkollenille.


title: Ampumahiihdon maailmancup 2020–2021

text: Kauden kilpailuohjelmaan kuuluu yhdeksän kilpailuviikonloppua ja Slovenian Pokljukassa järjestettävät maailmanmestaruuskilpailut. Kansainvälinen ampumahiihtoliitto (IBU) on jättänyt Venäjän edellisten kausien tapaan kokonaan pois maailmancupin ja muiden kansainvälisten kilpailujen ohjelmista maan dopingskandaalin vuoksi. Alunperin MM-kilpailut 2021 oli myönnetty Venäjän Tjumenille, mutta ne siirrettiin samasta syystä Pokljukaan syksyllä 2018. Kauden avauksen järjestää poikkeuksellisesti Kontiolahti, eikä Östersund, joka on järjestänyt sen paria poikkeusta lukuun ottamatta vuosittain kaudesta 2002–2003 lähtien. Kontiolahti järjesti edellisen kauden avauksen kaudella 2007–2008. IBU julkaisi alustavan kilpailukalenterin 7.11.2018.


title: Vithimiris

text: Vithimiris oli ostrogottien kuningas lyhyen aikaa noin vuonna 376. Hänestä tuli kuningas Ermanarikin kuoleman jälkeen. Vithimiris pystyi aluksi vastustamaan alaaneja palkattuaan osan hunnien heimoista goottien puolelle. Mutta kärsittyään useita tappioita hän sai lopulta surmansa taistelussa. Vithimirisin kuoleman jälkeen ostrogootteja johtivat kokeneet sotapäälliköt Alatheus ja Saphrax Vithimirisin alaikäisen pojan Viderichuksen nimissä.


title: Ampumahiihdon maailmancup 2021–2022

text: Ampumahiihdon maailmancup 2021–2022 on cupin 45. kausi, joka tulee alkamaan 27. marraskuuta 2021 Ruotsin Östersundista ja päättymään 20. maaliskuuta 2022 Norjan Holmenkollenille.


title: Ampumahiihdon maailmancup 2021–2022

text: Kauden kilpailuohjelmaan kuuluu yhdeksän kilpailuviikonloppua. Kiinan Pekingissä järjestettävien olympialaisten laskemisesta maailmancupin pisteytykseen ei ole varmuutta. Ne on sisällytetty kauden maailmancupin alustavaan kalenteriin, mutta edellisistä kaksista olympialaisista ei jaettu maailmancupin pisteitä, eikä Kansainvälinen ampumahiihtoliitto (IBU) ole varsinaisesti ottanut kantaa menettelyyn vuoden 2022 olympialaisten kohdalla. IBU on jättänyt Venäjän edellisten kausien tapaan kokonaan pois maailmancupin ja muiden kansainvälisten kilpailujen ohjelmista maan dopingskandaalin vuoksi. Viron Otepään on määrä järjestää ensimmäistä kertaa maailmancupin osakilpailut kaudella 2021–2022. Se on aiemmin järjestänyt mm. IBU-Cupin osakilpailuja, Kesäampumahiihdon MM-kilpailuja sekä Maastohiihdon maailmancupia. Valko-Venäjän Raubitš tekee sen sijaan paluun maailmancupin kalenteriin pitkän tauon jälkeen. Se on edellisen kerran järjestänyt maailmancupia kaudella 1985–1986. Edelliset kansainväliset ampumahiihtokilpailut se järjesti kevättalvella 2015. Tuolloin se isännöi nuorten MM-kilpailuja.


title: Otos (elokuva)

text: Otos tarkoittaa elokuvanteossa jokaista erikseen tallennettua liikkuvan kuvan tai äänen yhtäjaksoista pätkää tai tästä pätkästä lopullisessa elokuvassa käytettävää osaa. Kuvausvaiheessa otos siis alkaa elokuvakameran jokaisesta käynnistyksestä ja päättyy kameran pysäyttämiseen. Leikkausvaiheessa otokseksi kutsutaan kahden liitoksen eli leikkauksen välistä kuvaa.


title: Otos (elokuva)

text: Usein samaa otosta kuvataan tai äänitetään monta kertaa uudelleen, ja näitä toistokertoja kutsutaan nimellä "otto". Eri otoista valitaan paras käytettäväksi kyseisenä otoksena leikkaustyössä, ja silloinkin siitä usein leikataan osa pois alusta tai lopusta tai molemmista..


title: Otos (elokuva)

text: Elokuvan kuvaotoksia voidaan luokitella monin tavoin:


title: Otos (elokuva)

text: Elokuvan ja ääniteoksen (kuunnelman, radiodokumentin jne.) ääni muodostuu myös otoksista, joiden leikkaus poikkeaa kuvamateriaalin leikkauksesta siinä, että erikseen äänitettyjä otoksia liitetään yhteen paitsi peräkkäin, myös päällekkäin ja lomittain. Äänileikkaus on yleensä kuvaleikkausta monimutkaisempaa ”palapeliä”: valmis ääniteos tai elokuvan ääniraita voi muodostua kuvauksessa äänitetystä äänestä kuten näyttelijöiden dialogista, jälkeenpäin äänitetystä puheesta kuten selostuksesta, dubbauksesta tai kertojaäänestä; näyttelijöiden askel- ja muista foley-äänistä; arkistosta valituista valmiista äänitehosteista (koiran haukunta, sateen ropina yms.); kohtauksissa soivasta musiikista (äänilevy soi, joku soittaa pianoa), varsinaisesta elokuvamusiikista jne. Elokuvanteossa kaikkia näitä ääniotoksia voidaan käsitellä monipuolisemmin kuin kuvia: äänien voimakkuutta, sävyä, korkeutta ja jopa nopeutta voidaan muunnella ääniteknisin keinoin.


title: Mandalayn Kultainen palatsi

text: Mandalayn Kultainen palatsi on palatsialue Burman eli nykyisen Myanmarin Mandalayssä. Palatsialue rakennettiin kuningas Mindonin siirrettyä pääkaupunkinsa Mandalayhin vuonna 1857 ja rakennustyöt valmistuivat vuonna 1859. Aikanaan Kultainen palatsi oli maailman suurin puinen rakennuskompleksi, mutta suurin osa siitä tuhoutui ilmapommituksissa vuonna 1944. Palatsialue jälleenrakennettiin alkuperäiselle paikalleen 1990-luvulla, mutta uudet rakennukset valmistettiin betonista.


title: Mandalayn Kultainen palatsi

text: Vuosien 1853–1878 välillä hallinnut Konbaung-dynastian hallitsija Mindon siirsi valtakuntansa pääkaupungin Amarapurasta Mandalayhin vuonna 1857. Samalla kaupunkiin siirrettiin myös edellisen pääkaupungin kuninkaallinen palatsi. Palatsi rakennettiin 2x2 kilometriä suurelle Mandalayn ytimen muodostaneelle ruutukaavan mukaiselle linnoitusalueelle, jota suojasivat muurit. Palatsialueen rakennustyöt valmistuivat 23. toukokuuta 1859. Omana aikanaan palatsi oli maailman suurin puusta rakennettu rakennuskompleksi. Palatsi toimi Burman hovikulttuurin keskuksena, kunnes britit valtasivat Ylä-Burman. Burman siirtomaakaudella palatsi toimi siirtomaaviranomaisten klubina. Brittiviranomaiset olivat myös harkinneet jopa palatsin purkamista, sillä sen nähtiin mahdollisesti nostattavan brittivastaista mielialaa entisen itsenäisen kuningaskunnan muistomerkkinä. Intian varakuningas George Curzon päätti kuitenkin lopulta palatsin säilyttämisestä vuonna 1901. Suurin osa palatsialueesta tuhoutui toisen maailmansodan aikaisissa ilmapommituksissa vuonna 1944. Palatsi jälleenrakennettiin sen alkuperäiselle paikalle 1990-luvulla, mutta uudet rakennukset tehtiin betonista.


title: Mandalayn Kultainen palatsi

text: Mandalayn Kultainen palatsi rakennettiin perinteisten kosmologisten sääntöjen mukaisesti itä-länsi-akselille. Itää pidettiin arvokkaimpana kohtana, jossa sijaitsi kuninkaan valtaistuinhalli. Valtaistuinhallissa sijaitsi kuninkaan Leijonavaltaistuin. Leijonavaltaistuin siirrettiin vuonna 1902 Kalkuttaan, josta se palautettiin Burmaan vuonna 1948. Alkuperäinen Leijonavaltaistuin on nykyisin Myanmarin kansallismuseon kokoelmissa Yangonissa. Eri valtaistuinhallien muodostamalla kokonaisuudella oli pituutta 150 metriä. Valtaistuinsalin yläpuolella kohosi 72 metriä korkea alunperin puinen ylöspäin pienenevä pyatthat-torni, jota pidettiin pyhyyden ja maailmankaikkeuden keskipisteen symbolina. Valtaistuinhallien ympärillä oli muita palatseja, jotka rakentuivat hindulaisen eläinradan mukaan. Kuninkaan vaimojen palatsit oli ryhmitelty vaimojen arvon mukaan keskuksesta ulospäin. Palatsialueeseen kuului palatsien lisäksi teatteri, paviljonkeja, hallinnollisia rakennuksia ja puistoja. Rakennukset oli alun perin valmistettu teak-puusta ja ne oli koristeltu kaiverruksin ja mosaiikein. Alkuperäisestä puisesta arkkitehtuurista nykypäiviin on säilynyt varsinaisen palatsialueen ulkopuolella sijainnut Shwenandawin luostari. Rakennus kuului alun perin palatsien kokonaisuuteen, mutta luostariksi sen lahjoitti Burman viimeinen kuningas Thibaw.


title: Shin-Keisei-rautatiet

text: Shin-Keisei-rautatiet () on japanilainen rautatieyhtiö, joka toimii Suur-Tokion alueella Chiban prefektuurin länsiosassa. Se luetaan keskisuurten yksityisten rautatieyhtiöiden ("jun’ōte-shitetsu") joukkoon. Yhtiö liikennöi yhtä rautatielinjaa, jonka pituus on 26,5 kilometriä ja jonka varrella on 24 asemaa. Päivittäin se kuljettaa noin 285 000 matkustajaa (vuonna 2017). Rautatieliikenteen lisäksi se toimii kiinteistökehityksen parissa. Shin-Keisei on osa Keisei Groupia, jonka merkittävin yritys on Keisei-rautatiet; se kuitenkin muodostaa myös oman Shin-Keisei Group -ryhmänsä seitsemän muun yrityksen kanssa. Niihin kuuluu muun muassa kaksi linja-autoliikennettä harjoittavaa yritystä.


title: Shin-Keisei-rautatiet

text: Yhtiöllä on 462 työntekijää (2018). Sen pääkonttori sijaitsee Chiban prefektuurin Kamagayan kaupungissa.


title: Shin-Keisei-rautatiet

text: Shin-Keisei-rautatiet perustettiin lokakuussa 1946. Liikennöinnin se aloitti 2,5 kilometrin pituisella rautatielinjalla seuraavana vuonna ja linja-autoliikenteen vuonna 1949. Linjan raideleveyttä levennettiin kahteen otteeseen: ensin kapearaiteisesta 1 067 millimetristä 1 372 millimetriin vuonna 1953 ja myöhemmin 1 435 millimetriin vuonna 1959. Koko pituudeltaan linja avattiin liikenteelle vuonna 1955.


title: Shin-Keisei-rautatiet

text: Shin-Keisei-rautatiet liikennöi yhtä rautatielinjaa, joka johtaa Matsudon kaupungista kaakkoon Narashinon kaupungin Tsudanumaan saakka. Sieltä on vaihtoyhteys Keisei-rautateiden Keisei-päälinjalle ja JR:n Sōbu-linjalle, Matsudon päästä JR:n Jōban-linjalle; väliasemilta lisäksi JR:n Musashino-linjalle, Hokusō-rautateiden Hokusō-linjalle, Keisein Naritan lentoasemalinjalle ja Tōbu-rautateiden Urban Park -linjalle.


title: Christopher Rungkat

text: Christopher Benjamin Rungkat (s. 14. tammikuuta 1990 Jakarta) on indonesialainen tennispelaaja. Hän on sijoittunut ATP-maailmanlistalla parhaimmillaan kaksinpelissä sijalle 241 huhtikuussa 2013 ja nelinpelissä sijalle 91 marraskuussa 2018. Vuonna 2008 Rungkat voitti Ranskan avointen poikien nelinpeliturnauksen Henri Kontisen kanssa. Myös Yhdysvaltain avoimissa samana vuonna he etenivät nelinpelin loppuotteluun.


title: Christopher Rungkat

text: Rungkat on voittanut urallaan kuusi ATP-haastajaturnausta nelinpelissä. Näistä kaksi tuli vuonna 2017: ensimmäinen Lissabonissa Ruan Roelofsen kanssa ja toinen Winnetkassa Sanchai Ratiwatanan kanssa. Vuonna 2018 hän on voittanut neljä haastajaturnausta: Dallasissa Jeevan Nedunchezhiyanin kanssa, Busanissa Hsieh Cheng-pengin kanssa, Fairfieldissä Sanchai Ratiwatanan kanssa ja Shenzhenissä Hsieh Cheng-pengin kanssa.


title: Christopher Rungkat

text: Aasian kisoissa 2018 Rungkat saavutti sekanelinpelissä kultaa Aldila Sutjiadin kanssa. Rungkat on edustanut Indonesiaa Davis Cupissa vuodesta 2007 lähtien pelaten 22 maaottelussa marraskuuhun 2018 mennessä.


title: Hugh Munro

text: Sir Hugh Thomas Munro (16. lokakuuta 1856 Lontoo – 19. maaliskuuta 1919 Tarascon) oli skotlantilainen vuorikiipeilijä ja Munrojen nimeäjä. Hän kuului Munron klaaniin, ja hän oli neljäs Lindertisin baronetti.


title: Hugh Munro

text: Monro syntyi yhdeksänlapsisen perheen vanhimpana vuonna 1856. Perhe vietti osan vuodesta Lontoossa sekä osan heidän Lindertisin tilalla lähellä Kirriemuiria Angusissa. Vuonna 1873 17-vuotias Munro lähti Stuttgartiin opiskelemaan saksankieltä. Siellä hän ihastui Alpeihin ja kiinnostui muutenkin vuorista. Vuonna 1880 hän muutti Etelä-Afrikkaan terveydellisistä syistä, koska hänellä oli puhjennut keuhkopussitulehdus. Etelä-Afrikassa hänestä tuli Natalin kuvernöörin Sir George Colleyn yksityinen sihteeri, ja hän palveli epäsäännöllisesti ratsuväessä Basutomaan Gun War-sodassa.


title: Hugh Munro

text: Sir George Colley kuoleman jälkeen Munro palasi Lindertisin tilalle, ja otti osaa perheen tilanhoidosta. Samaan aikaan hän kiinnostui politiikasta, ja oli aktiivinen Forfarshiren paikallispolitiikassa. Vuonna 1885 hän nousi Konservatiivipuolueen ehdokkaaksi Kirckaldy Burghsin parlamenttipaikalle, joka oli tuolloin yksi skotlantilainen vaalipiiri Fifen Kirckaldyssa.


title: Hugh Munro

text: Vuonna 1889 hän oli perustamassa skotlantilaista vuorikiipeilyseuraa Scottish Moutaineering Clubia. Pari vuotta myöhemmin vuonna 1991 hän julkaisi listan, jossa hän luetteloi 538 skotlantilaista yli 3000 jalkaa korkeaa vuorenhuippua, ja joista 283 hän nimesi Munroksi. Tämän ansiosta hänet tunnetaan Skotlannissa sekä muualla maailmassa vuorikiipeilijöiden parissa.


title: Hugh Munro

text: Munro rakasti matkustamista, ja hän matkusti paljon perheenä kanssa ympäri maailmaa. Ensimmäisen maailmansodan sytyttyä hän oli 58-vuotias ja liian vanha palvelukseen. Tuolloin hän ilmoittautui vapaaehtoiseksi Punaisen ristin palvelukseen, ja lähti vuonna 1915 Maltalle etsimään ja auttamaan pakolaisia. Sieltä hänen oli pakko palata takaisin kotiin sairauden takia, mutta hän palasi vuonna 1918 Etelä-Ranskaan Tarasconiin tyttärensä kanssa pitämään Punaisen ristin kanttiinia ranskalaisille sotilaille. Vuonna 1919 hän palellutti itsenä ja sai keuhkokuumeen, johon hän myös menehtyi.


title: Sinoceratops

text: Sinoceratops on sukupuuttoon kuollut sarvinaamoihin kuuluva dinosaurussuku, joka eli myöhäisellä liitukaudella. Se on ainoa tunnettu Aasiassa elänyt Ceratopsidae-heimon edustaja.


title: Sinoceratops

text: "Sinoceratops" oli arviolta 5–7 metriä pitkä ja painoi noin kaksi tonnia. Sillä oli kuonossaan lyhyt sarvi, eikä sillä ollut sarvia silmien yläpuolella. "Sinoceratopsin" kauluksen takareunassa oli pieniä sarvia, jotka osoittivat ylöspäin.


title: Sinoceratops

text: "Sinoceraptops" tunnetaan kahden osittaisen kallon perusteella. Holotyyppi (ZCDM V0010) löydettiin Shandongin maakunnasta Kiinasta vuonna 2008. Se koostui osittaisesta kallosta, jonka iäksi on arvioitu noin 73–67 miljoonaa vuotta. Paleontologi Xu Xing ja hänen kollegansa kuvasivat "Sinoceratopsin" vuonna 2010. Lajiepiteetti "zhuchengensis" juontuu löytöpaikasta, Zhuchengin kaupungista.


title: Sinoceratops

text: "Sinoceraptops" oli kasvinsyöjä, joka luultavasti söi matalaa kasvillisuutta.


title: Sinoceratops

text: "Sinoceratops" esiintyy elokuvassa "".


title: KOAS Tower

text: KOAS Tower (tunnetaan myös nimellä Kankaantorni) on vuonna 2018 valmistunut Suomen korkein opiskelijatalo ja Jyväskylän korkein asuinrakennus Jyväskylän Kankaalla. Rakennuksessa on 16 kerrosta ja 117 asuntoa. Ylimmässä kerroksessa on asukkaiden yhteinen saunatila. Talo sijaitsee vanhalla Kankaan paperitehtaan alueella, johon rakentuu vuoteen 2040 menessä uusi asuin- ja työpaikkakeskittymä. KOAS Tower on Kankaan maamerkki ja näkyy merkittävästi koko Jyväskylän kaupunkikuvassa.


title: KOAS Tower

text: Keski-Suomen opiskelija-asuntosäätiö ja YIT Rakennus Oy:n järjestivät tornitalosta arkkitehtuurikilpailun, jonka oululainen Linja-Arkkitehdit Oy voitti ehdotuksellaan FaBRICK vuoden 2016 syyskuussa. Kilpailun jälkeisessä suunnitteluvaiheessa tornin liukuvärjäystä muutettiin siten, että punainen osa alkaa alempaa.


title: Lontoon tornado (1091)

text: Lontoon tornado perjantaina 17. lokakuuta vuonna 1091 on Britannian historian ensimmäinen tunnettu ja voimakkain trombi. Sen arvioidaan olleen Torron asteikolla luokassa T8, eli tuulen nopeus on ollut noin 100 metriä sekunnissa. Trombi rikkoi St Mary-le-Bow’n kirkon, jonka kattoparrut irtosivat ja painuivat useita metrejä maan sisään. Puinen London Bridge, jonka Vilhelm Valloittaja oli juuri rakennuttanut, hajosi joidenkin tietojen mukaan tässä myrskyssä (toisen tiedon mukaan silta tuhoutui seuraavana vuonna tulipalossa). Kuolonuhreja tuli kaksi. Lontoossa asui siihen aikaan noin 18 000 ihmistä.


title: William Francis Butler

text: William Francis Butler (31. lokakuuta 1838 – 7. kesäkuuta 1910) oli brittiläinen irlantilaissyntyinen upseeri ja kenraaliluutnantti. Hän osallistui sotilasuransa aikana zulu-sotaan ja Sudanin sotaan sekä toimi Etelä-Afrikan brittijoukkojen komentajana vähän ennen toisen buurisodan alkua.


title: William Francis Butler

text: Butler syntyi Suirvillessä Tipperaryssä. Hänen vanhempansa olivat Richard ja Ellen Butler. Lapsuudessaan hän todisti Irlannin nälänhädän ja katolisten häädöt, jotka vaikuttivat häneen syvästi. Hän aloitti vuonna 1847 jesuiittakoulun ja jatkoi myöhemmin opintojaan Dublinissa.


title: William Francis Butler

text: Butlerista tuli 17. syyskuuta 1858 69. jalkaväkirykmentin vänrikki. Vietettyään kaksi vuotta sijoitettuna Fermoyhyn Corkin kreivikunnassa hänet siirrettiin rykmentin päämajaan, joka sijaitsi Burmassa. Rykmentti siirrettiin vuonna 1862 Madrasiin Intiaan. Seuraavana vuonna Butler ylennettiin yliluutnantiksi. Paluumatkallaan Burmasta Butler vietti kaksi päivää St. Helenan saarella, millä oli häneen suuri vaikutus, sillä hän ihaili Napoleon Bonapartea suuresti.


title: William Francis Butler

text: Vuonna 1867 Butler lähti 69. jalkaväkirykmentin mukana Kanadaan, missä feeniläisten hyökkäykset aiheuttivat huolta ja uhkasivat aluetta. Butler ratsasti toimessaan säännöllisesti 1500 mailia kuukaudessa. Hän matkusti Irlantiin vuonna 1869, mutta palasi Kanadaan seuraavana vuonna osallistuakseen Redjoen kapinan selvittelyyn. Hän tapasi Louis Rielin vuonna 1870 ja matkusti Saskatchewanissa ja Manitobassa alueella yli 2700 mailin matkan selvittääkseen tilannetta alueella. Hän kirjoitti alueella viettämästään ajasta kirjan "The Great Lone Land", josta otettiin neljä painosta vuoteen 1873 mennessä.


title: William Francis Butler

text: Garnet Wolseleyn matkustaessa Nataliin helmikuussa 1875 Butler lähti tämän mukaan. Etelä-Afrikassa Butler toimi lähettiläänä Oranjen vapaavaltiossa ja Basutomaassa. Zulu-sodassa 1879 hän ei ollut taistelutehtävissä, vaan vastasi tukikohdasta Durbanissa.


title: William Francis Butler

text: Sudanin sodassa 1881–1885 Butler vastasi joukkojen kuljetuksesta veneillä Niiliä ylös, ja Ginnisin taistelussa hän komensi prikaatia. Hänen nimensä mainittiin "London Gazettessa" sodan aikana kolmasti. Hänen kirjansa kokemuksistaan sodasta ("The Campaign of the Cataracts") julkaistiin 1887.


title: William Francis Butler

text: Vuonna 1890 Butler otti vastaan tehtävän Aleksandrian varuskunnan komentajana Egyptissä. Kaksi vuotta myöhemmin hänet ylennettiin kenraalimajuriksi. 11. marraskuuta 1893 hänet nimitettiin Aldershotiin sijoitetun prikaatin komentajaksi ja 24. helmikuuta 1896 kaakkoisen sotilaspiirin komentajaksi.


title: William Francis Butler

text: Butler otti vastaan Etelä-Afrikan brittijoukkojen päällikkyyden lokakuussa 1898 ja käytännössä hallitsi koko aluetta jonkin aikaa sir Alfred Milnerin ollessa poissa. Toisen buurisodan ollessa ovella Butler tunsi sympatiaa buurivaltioita kohtaan, ja hän erosi tehtävistään vuoden 1899 kesällä. Hän palasi Britanniaan, missä hänestä tuli läntisen sotilaspiirin komentaja. Hänet ylennettiin kenraaliluutnantiksi vuonna 1900. Läntisen sotilaspiirin komentajuus oli hänen viimeinen tehtävänsä, ennen kuin hän jäi eläkkeelle 31. lokakuuta 1905.


title: William Francis Butler

text: Butler toimi eläkkeelle siirryttyään useissa koulutukseen liittyvissä tehtävissä ja piti puheita irlantilaisesta identiteetistä ja elämäntyylistä. Hän kuoli Banshassa Tipperaryssä 7. kesäkuuta 1910, missä oli asunut koko eläkkeellä viettämänsä ajan. Hänet haudattiin Killardrighiin.


title: William Francis Butler

text: Butler avioitui vuonna 1877 sotilaallisiin aiheisiin perehtyneen taidemaalarin Elizabeth Thompsonin kanssa. He saivat kolme poikaa ja kaksi tytärtä. Butlerin vanhempi tytär kirjoitti loppuun hänen omaelämäkertansa, jonka työstämisen hän oli aloittanut vuonna 1909.


title: William Francis Butler

text: Butlerista tuli Bathin ritarikunnan jäsen 25. marraskuuta 1886 arvolla "Knight Commander". Hänet korotettiin jäsenluokkaan "Knight Grand Cross" kesäkuussa 1906. Lisäksi hän sai Sudanin sodasta useita arvomerkkejä.


title: Quicken Loans

text: Quicken Loans on yhdysvaltalainen asuntolainoittaja, joka on perustettu vuonna 1985 ja jonka pääkonttori sijaitsee Detroitissa, Michiganissa. Tammikuussa 2018 yrityksestä tuli Yhdysvaltojen suurin asuntolainottaja ja yritys oli johtava asuntolainoittaja online-toiminnassa. Clevelandissa, Ohiossa sijaitseva urheiluareena Quicken Loans Stadium kantaa yrityksen nimeä.


title: Dairy Queen

text: Dairy Queen (DQ) on yhdysvaltalainen jäätelöannoksiin erikoistunut pikaruokaketju. Yrityksellä oli 4455 toimipistettä Yhdysvalloissa vuonna 2017. Dairy Queenin omistaa sijoitusyhtiö Berkshire Hathaway.


title: Bâtiment des Forces motrices

text: Bâtiment des Forces motrices, BFM, on konsertti- ja tapahtumasali Genevessä Sveitsissä. Rakennus sijaitsee Rhônejoessa.